title: Alfred Sageder

text: Alfred Sageder (s. 29. syyskuuta 1933) on itävaltalainen entinen soutaja. Hän kilpaili kesäolympialaisissa 1956 Melbournessa sekä perämiehettömässä että perämiehellisessä kaksikossa. Ensin mainitussa hän sai pronssia. Hän sai kesäolympialaisissa 1960 Roomassa hopeaa perämiehettömässä kaksikossa, ja kesäolympialaisissa 1964 Tokiossa hän kilpaili perämiehellisessä kaksikossa sijoittuen kahdeksanneksi.


title: Alfred Sageder

text: Myös Sagederin lapset Michael ja Siegfried Sageder sekä lapsenlapsi Sebastian Sageder ovat osallistuneet olympialaisiin.


title: Pietro Bianchi (voimistelija)

text: Pietro Bianchi (5. maaliskuuta 1883 Milano – 1. heinäkuuta 1965 Milano) oli italialainen telinevoimistelija ja olympiavoittaja.


title: Pietro Bianchi (voimistelija)

text: Bianchi sai MM-kisoissa 1911 hopeaa renkailta ja oli voittamassa pronssia joukkuevoimistelusta. Italia voitti joukkuevoimistelun kultaa Tukholman olympialaisissa 1912, joissa Bianchi myös sijoittui kuudenneksi henkilökohtaisessa moniottelussa. Hän sai jälleen MM-pronssia vuonna 1913 ja toisen olympiakultamitalinsa Antwerpenin kisoissa 1920.


title: Rudolf (Itävallan kruununprinssi)

text: Rudolf (21. elokuuta 1858 Laxenburgin linna, Itävalta – 30. tammikuuta 1889 Maeyrling, Itävalta) oli Itävalta-Unkarin arkkiherttua ja kruununprinssi, keisari Frans Joosef I:n ja keisarinna Elisabetin ainoa poika. Hän teki osittain epäselvissä olosuhteissa kaksoisitsemurhan nuoren rakastajattarensa, paronitar Maria Vetseran kanssa Mayerlingin metsästyslinnassa. Mayerlingin murhenäytelmänä tunnettu tapaus herätti kohua, synnytti monenlaisia salaliittoteorioita ja sen jälkivaikutukset heikensivät Itävalta-Unkarin kaksoismonarkiaa.


title: Rudolf (Itävallan kruununprinssi)

text: Rudolf oli huolissaan Itävalta-Unkarin sisäisistä kansallisuusristiriidoista ja sen suhteesta muihin vanhoillisiin monarkioihin. Hän kannatti liberaaleja ja kirkonvastaisia aatteita ja joutui siksi ristiriitoihin konservatiivisen isänsä kanssa. Keisari Frans Joosef sulki poikansa poliittisen päätöksenteon ulkopuolelle ja järjesti hänen 10. toukokuuta 1881 solmitun avioliittonsa prinsessa Stephanien, Belgian kuningas Leopold II:n tyttären kanssa. Avioparin ainut lapsi oli tytär Elizabeth Marie, joka sukupuolensa vuoksi ei voinut periä kruunua. Lisäksi avioparin suhteet olivat etäiset ja Rudolf viihtyi paremmin toisten naisten seurassa.


title: Rudolf (Itävallan kruununprinssi)

text: Lokakuussa 1881 Rudolf tutustui radikaaliin lehtimieheen Moritz Szepsiin ja alkoi kirjoitella nimettömiä artikkeleita tämän julkaisemaan "Neues Wiener Tagblatt" -lehteen. Hän kirjoitti myös kaksi matkakirjaa ja tuki "Österreich-Ungarn in Wort und Bild" -nimisen Itävalta-Unkaria esitelleen tietoteoksen julkaisua. Rudolfin on väitetty suunnitelleen itsensä kruunauttamista Unkarin kuninkaaksi ja Puolan kuningaskunnan uudelleenperustamista. Ilmeisesti suunnitelmiensa toteutumattomuuden ja avioliittonsa onnettomuuden seurauksena hän kuitenkin ajautui masennukseen ja epätoivoon.


title: Rudolf (Itävallan kruununprinssi)

text: Rudolf tutustui lokakuussa 1887 paronitar Maria Vetseraan, joka lopulta hyväksyi hänen ehdotuksensa yhteisestä itsemurhasta. Heidät löydettiin kuolleina tammikuun 30. päivänä aamuna 1889 Mayerlingin metsästyslinnasta. Vetsera oli ollut kuollessaan vain 17-vuotias. Keisarillinen hovi yritti kömpelösti salata totuuden, mikä johti monenlaisten huhujen leviämiseen sekä myöhemmin virheellisiin ja romantisoituihin tulkintoihin tapahtumista. Mayerlingin tapauksesta ja Rudolfista on myöhemmin tehty useita kirjoja ja elokuvia.


title: Rudolf (Itävallan kruununprinssi)

text: Rudolfin kuollessa kruununperimys siirtyi ensin hänen sedälleen Kaarle Ludvigille ja Kaarlen kuoltua vuonna 1896 tämän pojalle, arkkiherttua Frans Ferdinandille.


title: Theodore McLear

text: Theodore J. McLear (29. kesäkuuta 1879 Newark – ?) oli yhdysvaltalainen vapaapainija ja olympiamitalisti. Hän edusti seuratasolla newarkilaista National Turnvereinia. McLear sai St. Louisin olympialaisissa 1904 hopeaa alle 61,2-kiloisten sarjassa hävittyään tuomarien päätöksellä Benjamin Bradshaw'lle loppuottelun, jossa kovan painimisen seurauksena McLear vuosi verta nenästään. McLear pääsi myöhemmin mitaleille Amateur Athletic Unionin kisoissa 1908.


title: Cynthia Gibb

text: Cynthia Gibb (s. 14. joulukuuta 1963 Bennington, Vermont, Yhdysvallat) on yhdysvaltalainen näyttelijä, joka on useimmiten esiintynyt draamasarjoissa ja elokuvissa.


title: Cynthia Gibb

text: Gibbin esiintyi uransa alussa televisiosarjassa "Search for Tomorrow" vuosina 1981 ja 1983, kunnes teki ensimmäinen pääroolinsa elokuvassa "Youngblood – lätkä veressä" (1986). Gibb esiintyi sittemmin useissa elokuvissa päärooleissa, sekä vierailevissa rooleissa televisiosarjoissa. Vuonna 1986 hän esiintyi "Modern Girls" elokuvan pääosassa yhdessä Virginia Madsenin kanssa. Myöhemmin 1980-luvun lopulla ja alussa hän esiintyi rikoselokuvissa, kuten "Viiltäjä Jack tulee takaisin" yhdessä James Spaderin kanssa, sekä Jean-Claude Van Dammen "Lupa tappaa" elokuvassa. Vuonna 1997 Gibb teki myös ääniroolin animaatiosarjaan "Teräsmies".


title: C418

text: Daniel Rosenfeld (s. 9. toukokuuta, 1989), taiteilijanimeltään C418, on saksalainen muusikko. Hän on luonut kuuluisaan indiepeliin Minecraftiin musiikit ja äänet.


title: Kurt Behrens

text: Kurt Edward Behrens (26. marraskuuta 1884 Magdeburg – 5. helmikuuta 1928 Berliini) oli saksalainen uimahyppääjä ja olympiamitalisti. Hän edusti seuratasolla SCC Hellas Magdeburgia.


title: Kurt Behrens

text: Behrens osallistui Lontoon olympialaisissa 1908 kolmen metrin ponnahduslautakilpailuun, jossa hän voitti hopeaa. Hän sai samassa lajissa pronssia Tukholman kisoissa 1912. Behrens kilpaili tuolloin myös 10 metrin kerroshypyissä ja suorissa kerroshypyissä, mutta putosi molemmissa lajeissa karsinnassa. Hän työskenteli valmentajana New Yorkissa vuosina 1920 ja 1921.


title: William Dickey

text: William Paul Dickey (13. lokakuuta 1883 – 17. helmikuuta 1950) oli yhdysvaltalainen uimahyppääjä ja olympiavoittaja. Hänen seuransa oli newyorkilainen NYAC. Dickey voitti kultaa St. Louisin olympialaisissa 1904 pituussukelluksessa tuloksellaan 19,05 metriä.


title: Ali Koljonen

text: Ali Koljonen (s. 25. heinäkuuta 1988 Kuopio) on suomalainen jalkapalloilija, joka pelaa Tampere Unitedissa. Hän on pelipaikaltaan keskikenttäpelaaja.


title: Ali Koljonen

text: Koljonen on Kuopion Palloseuran kasvatti. Hän pelasi kasvattajaseurassaan Veikkausliigaa vuosina 2012 ja 2013. Koljonen kävi keväällä 2014 Ykkösessä pelaavan Ilveksen testissä, mutta jäi loukkaantumisen johdosta ilman sopimusta. Sittemmin hän pelasi Kuopion Vitosta kuopiolaisen Manhattan Projectin riveissä, josta siirtyi Ilveksen kakkosjoukkueeseen Tampereelle.


title: Ali Koljonen

text: Ensimmäisen Veikkausliiga-ottelunsa Koljonen pelasi huhtikuussa 2012. Kaudella 2012 hän pelasi kaikkiaan kymmenen liigaottelua ja teki niissä yhden maalin.


title: Ali Koljonen

text: Ali ja hänen kaksoisveljensä Pele Koljonen ovat jalkapalloilija Atik Ismailin poikia.


title: Charles Campbell (kilpapurjehtija)

text: Charles Ralph Campbell (14. joulukuuta 1881 Newton Abbot – 19. huhtikuuta 1948 Bembridge) oli brittiläinen kilpapurjehtija ja olympiavoittaja.


title: Charles Campbell (kilpapurjehtija)

text: Campbellin isä muutti Uuteen-Seelantiin 1800-luvulla, mutta Charles itse oli Englannista. Hän oli voittamassa 8mR-luokan kultaa Lontoon olympialaisissa 1908 ja opiskeli Eton Collegessa. Campbell taisteli ensimmäisessä maailmansodassa ja oli muun muassa kuninkaallisissa tankkijoukoissa. Hänen isoveljensä kuoli sodassa, ja kun hänen isänsä menehtyi vuonna 1919, hänestä tuli baronetti.


title: Charles Campbell

text: Charles Campbell voi viitata ainakin seuraaviin henkilöihin:


title: Charles Campbell (kanadalainen soutaja)

text: Charles A. Campbell (s. 2. heinäkuuta 1914) on kanadalainen entinen soutaja. Hän edusti seuratasolla torontolaista Argonaut Rowing Clubia. Campbell osallistui Berliinin olympialaisissa 1936 yksikkökilpailuun, jossa hän sijoittui neljänneksi.


title: Kosto (televisiosarja)

text: Kosto ("Revenge") on yhdysvaltalainen ABC:n tuottama draamasarja. Sarjan alussa siteerataan Kungfutsea: ”Ennen kuin lähdet kostoretkelle, kaiva kaksi hautaa.”


title: Kosto (televisiosarja)

text: Yhdysvalloissa 21. syyskuuta 2011 alkaneen sarjan pääosissa esiintyvät muun muassa Madeleine Stowe ja Emily VanCamp. Stowe ansaitsi roolistaan Golden Globe -ehdokkuuden vuonna 2012. "Kosto" oli ehdolla parhaan draamasarjan palkinnon saajaksi People's Choice -palkintogaalassa. "Kosto" on ohjelmapaikallaan ABC:n katsotuin televisiosarja "Lostin" pidettyä paikkaansa kanavan katsotuimpana yli neljä vuotta.


title: Kosto (televisiosarja)

text: Sarjaa alettiin esittää Suomessa 25. maaliskuuta 2012, jolloin sarjan avausjakso keräsi 578 000 katsojaa.


title: Kosto (televisiosarja)

text: Huhtikuussa 2015 ABC päätti, että sarja päättyy neljänteen kauteen, ja sarjan päätösjakso esitettiin 10. toukokuuta 2015.


title: Kosto (televisiosarja)

text: Emily Thorne (Emily VanCamp) saapuu Hamptonsiin kesäksi ja vuokraa talon Graysonin perheen naapurista. Pian kuitenkin paljastuu, että Emily on asunut Hamptonsissa aikaisemminkin, pienenä tyttönä. Todellisuudessa Emily on Amanda Clarke, jonka isä lavastettiin terroristiksi ja tuomittiin syyttömänä eliniäksi vankilaan. Amanda ei enää koskaan tavannut isäänsä, joka lopulta kuoli vankilassa. Nyt hän on palannut Hamptonsiin aikomuksenaan kostaa niille, jotka tekivät vääryyttä hänelle ja hänen isälleen. Listan kärjessä on Graysonin perheen matriarkka Victoria Grayson (Madeleine Stowe), jolla oli suhde Amandan isän kanssa ja joka lopulta petti tämän.


title: Kosto (televisiosarja)

text: Alkaessaan toteuttaa suunnitelmaansa Emily soluttautuu yläluokan seurapiireihin tuhotakseen ne, jotka aikanaan pettivät hänen isänsä. Mutta mitä pidemmälle suunnitelma etenee, sitä enemmän Emilyn tunteet tulevat tielle ja hän alkaa kyseenalaistaa motiivejaan ja tekojaan.


title: HMS Otter (1896)

text: HMS Otter oli Britannian Kuninkaallisen laivaston Avon-luokan torpedovenehävittäjä.


title: HMS Otter (1896)

text: Alus tilattiin Vickersin telakalta Barrow-in-Furnessista osana vuosien 1895-1896 laivasto-ohjelmaa. Sen köli laskettiin 9. kesäkuuta 1896 telakkanumerolla 251 ja alus laskettiin vesille 23. maaliskuuta 1896. Se valmistui maaliskuussa 1900.


title: HMS Otter (1896)

text: "HMS Otter" siirrettiin Kiinan asemalle 1900, jossa se vietti uransa lopun. Alus myytiin 25. lokakuuta 1916 romutettavaksi Hong Kongissa.


title: Luettelo televisiosarjan Kosto jaksoista

text: "Kosto" on yhdysvaltalainen ABC:n draamasarja, joka kertoo Emilysta (Emily VanCamp) ja hänen kostostaan. Suomessa sarjan kolme tuotantokautta esitettiin MTV3:lla ja neljäs tuotantokausi AVA:lla.


title: Vincenzo Rimedio

text: Vincenzo Rimedio (s. 5. joulukuuta 1927) on italialainen roomalaiskatolinen piispa. Hänet vihittiin papiksi 22. heinäkuuta 1951 ja nimitettiin Nicastron hiippakunnan piispaksi 4. syyskuuta 1982. Piispaksi vihkiminen seurasi 28. lokakuuta. Pääkonsekraattorina toimi Domenico Tarcisio Cortese, jota avustivat Vincenzo De Chiara ja Giuseppe Agostino.


title: Vincenzo Rimedio

text: Nicastron hiippakunnan nimi vaihdettiin 30. syyskuuta 1986 Lamezia Termeksi. Rimedio johti uudelleennimettyä hiippakuntaa, kunnes jäi eläkkeelle 24. tammikuuta 2004.


title: HMS Crane

text: HMS Crane on ollut seitsemän Britannian Kuninkaallisen laivaston aluksen nimenä.


title: Piiloilijat

text: Piiloilijat (Creediidae) on ahvenkaloihin kuuluva heimo. Heimon lajeja tavataan trooppisista vesistä indopasifiselta merialueelta.


title: Piiloilijat

text: Piiloilijoiden heimoon kuuluu 7 sukua ja noin 16 lajia. Lajeja ovat muun muassa hietapiiloilija ("Creedia partimsquamigera") ja hoikkapiiloilija ("Creedia haswelli"). Ne ovat pienikokoisia kaloja ja kasvavat korkeintaan noin 8 cm pitkiksi. Ruumiinmuodoltaan ne ovat pitkulaisia ja selkäeviä on yksi ja se on pitkä, myös peräevä on pitkä. Rintaevät ovat kookkaat ja vatsaevät sijaitsevat lähellä toisiaan. Piiloilijalajien iho voi olla kokonaan suomujen peittämä tai, kuten useilla lajeilla, suomuja on vain kylkiviivan kohdalla.


title: Piiloilijat

text: Piiloilijoita tavataan indopasifiselta merialueelta lämpimistä vesistä vyöhykkeeltä, joka ulottuu Afrikan rannikolta ja Punaiselta mereltä Havaijille ja Pääsiäissaarille. Ne ovat pääasiassa matalien vesien kaloja ja elävät lähellä rannikkoseutuja, joskin yksi lajeista elää noin 100 metrin syvyydessä. Useat lajit elävät hiekkaan kaivautuneena.


title: HMS Bicester (M36)

text: HMS Bicester (viirinumero M36) on Britannian Kuninkaallisen laivaston Hunt-luokan miinantorjunta-alus.


title: HMS Bicester (M36)

text: Alus tilattiin 14. joulukuuta 1982 Vosper Thornycroftilta. Se laskettiin vesille 4. kesäkuuta 1985 ja alus liitettiin laivastoon 1988.


title: HMS Bicester (M36)

text: Se poistettiin palveluksesta 2000 ja seuraavana vuonna alus myytiin Kreikan laivastolle nimellä "Europa".


title: Tilastopaja

text: Tilastopaja on suomalainen yleisurheilun tietokanta. Sen tavoitteena on tarjota mahdollisimman laajasti ja systemaattisesti tietoa suomalaisista yleisurheilijoista ja heidän tekemistään tuloksista. Tietokantaa päivitetään jatkuvasti. Vuoden 2015 alusta alkaen Tilastopaja on ollut kokonaan maksullinen palvelu.


title: HMS Berkeley (M40)

text: HMS Berkeley (viirinumero M40) on Britannian Kuninkaallisen laivaston Hunt-luokan miinantorjunta-alus.


title: HMS Berkeley (M40)

text: Alus tilattiin 1983 Vosper Thornycroftilta. Se laskettiin vesille 3. joulukuuta 1986 ja alus liitettiin laivastoon 1986.


title: HMS Berkeley (M40)

text: Se poistettiin palveluksesta 2000 ja seuraavana vuonna alus myytiin Kreikan laivastolle nimellä "Kallisto".


title: Abílio Rodas de Sousa Ribas

text: Abílio Rodas de Sousa Ribas (s. 2. tammikuuta 1931) on sãotomépríncipeläinen roomalaiskatolinen piispa. Hänet vihittiin spiritaanien papiksi 21. syyskuuta 1957 ja nimitettiin São Tomé ja Príncipen hiippakunnan piispaksi 3. joulukuuta 1984. Piispaksi vihkiminen seurasi 24. helmikuuta 1985. Pääkonsekraattorina toimi Alexandre do Nascimento, jota avustivat Fortunato Baldelli ja Manuel Franklin da Costa.


title: Abílio Rodas de Sousa Ribas

text: Rodas de Sousa Ribas jäi eläkkeelle 1. joulukuuta 2006.


title: Mayerlingin tapaus

text: Mayerlingin tapaus (tunnetaan myös nimellä Mayerlingin murhenäytelmä) oli Itävalta-Unkarin kruununprinssin, arkkiherttua Rudolfin ja hänen rakastajattarensa, paronitar Maria Vetseran väkivaltainen kuolema 30. tammikuuta 1889 keisarillisessa Mayerlingin metsästyslinnassa noin 30 kilometrin päässä Wienistä. Kyseessä oli todennäköisesti yhteisestä sopimuksesta tehty kaksoisitsemurha, mutta koska kuolemaa välittömästi edeltäneitä tapahtumia ei tarkalleen tunneta, tapaukselle on kehitetty myös monenlaisia vaihtoehtoisia selityksiä.


title: Mayerlingin tapaus

text: Rudolf oli Habsburg-sukuisen keisari Frans Joosef I:n ja keisarinna Elisabetin ainoa poika, ja häntä kasvatettiin lapsesta alkaen valtakunnan tulevaksi hallitsijaksi. Hän oli kuitenkin mielipiteiltään isäänsä huomattavasti liberaalimpi ja riitautui tämän kanssa arvosteltuaan Itävallan monarkiaa taantumukselliseksi ja tuhoontuomituksi. Rudolf oli huolissaan varsinkin voimistuvan ja militantin Saksan keisarikunnan vaikutuksesta Itävaltaan – Saksan kansleri Otto von Bismarck määräsikin pian asiamiehensä pitämään kumouksellista kruununprinssiä silmällä. Rudolf alkoi lähetellä isälleen keisarikunnan itsevaltaisuutta arvostelevia muistioita ja vieläpä julkaista nimettöminä samansisältöisiä artikkeleita ystävänsä Moritz Szepsin liberaalissa "Neues Wiener Tagblatt" -lehdessä. Keisari Frans Joosef piti poikaansa tarkoin silmällä, sillä pelkäsi tämän syyllistyvän jopa maanpetokseen. Rudolf pitikin yhteyttä muun muassa Itävallasta eroa tavoitteleviin unkarilaisiin separatisteihin.


title: Mayerlingin tapaus

text: Rudolf oli mennyt 1881 naimisiin vain 16-vuotiaan Belgian prinsessa Stephanien kanssa, mutta avioliitto muuttui pian pelkäksi kulissiksi. Heidän ainoa lapsensa oli vuonna 1883 syntynyt tytär, josta ei voinut tulla kruununperillistä; Stephanie sai ilmeisesti mieheltään kupan, eikä voinut siksi enää saada enempää lapsia. Viimeisinä elinvuosinaan prinssi menetti uskonsa poliittiseen muutokseen ja antautui irstailevaan elämäntapaan sekä ryhtyi harkitsemaan itsemurhaa. Hän tiettävästi ehdotti yhteistä itsemurhaa ensin rakastajattarelleen Mizzi Casparille, joka kuitenkin kieltäytyi. Lokakuussa 1888 Rudolf tutustui Maria Vetseraan, viettelevään 17-vuotiaaseen paronittareen, jolla tiedettiin jo olleen useita miessuhteita. Heidät esitteli toisilleen eräissä kilpa-ajoissa Walesin prinssi Edvard, tuleva kuningas Edvard VII. Arkkiherttua ja paronitar aloittivat salaisen suhteen. Vetsera kirjoitti pian entiselle kotiopettajalleen olevansa valmis kuolemaan tehdäkseen Rudolfin onnelliseksi.


title: Mayerlingin tapaus

text:
Rudolfilla oli 26. tammikuuta tuntemattomasta aiheesta riita isänsä kanssa. Erimielisyyden aiheena saattoi olla kruununprinssin poliittisten mielipiteitten ohella myös tämän yksityiselämä, sillä hänen väitettiin jopa suunnittelevan avioeroa voidakseen mennä naimisiin Maria Vetseran kanssa. Sunnuntai-illan 27. tammikuuta Rudolf vietti Mizzi Casparin luona ja sanoi lähtevänsä seuraavana päivänä metsästysretkelle.
Rudolf lähti Wienistä maanantaina aamupäivällä ja eksytti häntä seuranneet poliisit vaihtamalla vaunuja metsässä. Sen jälkeen hän ja Maria Vetsera matkustivat vajaat 30 kilometriä Wienistä etelään sijaitsevaan Mayerlingin metsästyslinnaan, jonne saapuivat illalla. Tiistaiaamuna 29. tammikuuta saapuivat kruununprinssin ystävä Hoyan kreivi sekä hänen lankonsa Koburgin ruhtinas, joiden kanssa hänen oli määrä metsästää. Rudolf kuitenkin jäi vilustumiseen vedoten pois metsästysretkeltä sekä saman illan hovipäivällisiltä ja vietti illan ystäviensä ja palveluskuntansa seurassa Mayerlingissä. Vieraille ei kerrottu Vetseran olevan linnassa, ja asian sai tietää vain prinssin kamaripalvelija Johann Loschek. Rudolf nähtiin viimeisen kerran elossa 30. tammikuuta puoli seitsemältä aamulla, jolloin hän pyysi Loschekia tuomaan aamiaisen hänen makuuhuoneeseensa tunnin kuluessa. Tultuaan aamiaisen kanssa puoli kahdeksalta Loschek koputti toistuvasti makuuhuoneen lukittuun oveen vastausta saamatta, kunnes puolen tunnin kuluttua kutsui Hoyan kreivin ja Koburgin ruhtinaan paikalle. Heidän kehotuksestaan Loschek mursi lopulta oven kirveellä, ja he löysivät Rudolfin ja Vetseran kuolleina, molemmat päähän ammuttuina. Vetsera makasi sängyllä kädessään yksi ruusu, Rudolf oli puolittain istuvassa asennossa yöpöytää vasten lyyhistyneenä. Arkkiherttua oli nähtävästi ensin ampunut rakastajattarensa ja sen jälkeen itsensä käyttäen tähtäämisessä apuna yöpöydän peiliä. Rudolf oli jättänyt viestit äidilleen, vaimolleen, toiselle rakastajattarelleen Casparille sekä palvelijalleen Loschekille, mutta ei paljastanut yhdessäkään itsemurhan syytä.
Hoyan kreivi kiirehti Wieniin, jonne saapui vartin yli kymmenen aamulla. Hän kertoi keisarinna Elisabetille Maria Vetseran myrkyttäneen Rudolfin ja itsensä, ja myös keisari kuuli kuolemasta alkujaan tässä muodossa. Skandaali pyrittiin salaamaan antamalla julkisuuteen useita valheellisia versioita tapahtumista. Kun Rudolfin kuolemasta kerrottiin lehdissä 31. tammikuuta, kuolinsyyksi ilmoitettiin ensin halvauskohtaus, sitten sydänkohtaus ja lopuksi ampumisonnettomuus. Itsemurha paljastui jo seuraavana päivänä, mutta Vetseran mukanaolo onnistuttiin salaamaan. Keisarin määräyksestä Vetseran ruumis salakuljetettiin vaunuilla eläväksi naamioituna ja luudanvarrella tuettuna pois Mayerlingista ja haudattiin Heiligenkreuzin luostariin. Hänen nimeään ei mainittu vuosikausiin lehdistössä eikä kirjallisuudessa. Hovilääkärin suorittaman ruumiinavauksen jälkeen Rudolf todettiin kuolinhetkellään ”mielenhäiriössä” syyntakeettomaksi itsemurhaansa ja sai siten kirkolliset hautajaiset. Ennen hautajaisia ruumis pantiin näytteille siten, että päässä oleva haava oli peitetty siteellä. Rudolf haudattiin 5. helmikuuta juhlallisesti Habsburgien sukuhautaan, Wienin kapusiinikirkkoon.


title: Mayerlingin tapaus

text: Mayerlingin metsästyslinna muutettiin myöhemmin karmeliittaluostariksi.


title: Axel Carpelan

text: Carl Axel Frithiof Carpelan (15. tammikuuta 1858 Helsinki — 24. maaliskuuta 1919 Turku) oli suomalainen vapaaherra, joka muistetaan säveltäjä Jean Sibeliuksen läheisenä ystävänä, innoittajana ja tukijana.


title: Axel Carpelan

text: Axel Carpelan kuului Carpelanin vapaaherralliseen aatelissukuun. Hänen vanhempansa olivat varatuomari, vapaaherra Carl Johan Carpelan (1811–1893) ja vapaaherratar Fredrika Sofia Carolina Lybecker (1817–1892).


title: Axel Carpelan

text: Axel Carpelan syntyi Helsingissä, jossa hänen isänsä työskenteli esittelijäsihteerinä, mutta hän varttui sukutilalla Maskun Odensaaressa seitsenjäsenisen sisarusparven nuorimmaisena. Axel kirjoitti ylioppilaaksi Turun Svenska klassiska lyceumista vuonna 1876. Hän olisi halunnut ryhtyä opiskelemaan musiikkia, mutta suku suhtautui siihen kielteisesti. Hän oli lahjakas harrastelijaviulisti, ja hän soitti myös pianoa.


title: Axel Carpelan

text: Vuonna 1876 Carpelan muutti Helsinkiin ja kirjoittautui Keisarilliseen Aleksanterin-yliopistoon, aluksi matemaattis-luonnontieteelliseen, sitten historiallis-kielitieteelliseen osastoon. Hän seurasi muun muassa historian, filosofian, psykologian ja estetiikan luentoja mutta ei suorittanut tutkintoa vaan erosi yliopistosta syksyllä 1885.


title: Axel Carpelan

text: Carpelan vietti vaatimatonta elämää ja omistautui "musiikin ja sotahistorian opinnoille". Hän asui Helsingissä, Naantalissa, Tampereella ja Turussa.


title: Axel Carpelan

text: Carpelanista tuli Jean Sibeliuksen läheinen ystävä. Hän oli tavannut Sibeliuksen jo lokakuussa 1890, mutta helmikuun manifestin jälkeen vuonna 1899 hän oivalsi, että Sibeliuksen musiikin avulla voitaisiin eurooppalaisille levittää tietoa Suomen suuriruhtinaskunnan erityisasemasta. Carpelan järjesti Sibeliukselle mesenaatteja, ja he kävivät laajaa kirjeenvaihtoa. Maaliskuussa 1910 hän järjesti serkkunsa Tor Carpelanin kanssa keräyksen, jonka tuotoilla saatiin järjesteltyä Sibeliuksen velat.


title: Axel Carpelan

text: Sibeliuksen sävellyksen nimi "Finlandia" perustui Carpelanin ehdotukseen, ja Sibelius omisti toisen sinfoniansa Carpelanille.


title: Axel Carpelan

text: Axel Carpelan menehtyi keuhkokuumeeseen Turussa vuonna 1919. Hänen kuoltuaan Sibelius kirjoitti päiväkirjaansa: "Ketä varten minä nyt sävellän?"


title: Axel Carpelan

text: Bo Carpelanin romaani "Axel" (1986) kertoo Axel Carpelanin ja Jean Sibeliuksen ystävyydestä.


title: Benedito Roberto

text: Benedito Roberto (s. 5. marraskuuta 1946) on angolalainen roomalaiskatolinen piispa. Hänet vihittiin spiritaanien papiksi 18. lokakuuta 1981 ja nimitettiin Novo Redondon hiippakunnan piispaksi 15. joulukuuta 1995. Piispaksi vihkiminen seurasi 25. helmikuuta 1996. Pääkonsekraattorina toimi Félix del Blanco Prieto, jota avustivat Zacarias Kamwenho ja Abílio Rodas de Sousa Ribas.


title: Salvatore Muratore

text: Salvatore Muratore (s. 28. joulukuuta 1946) on italialainen roomalaiskatolinen piispa. Hänet vihki papiksi Agrigenton hiippakuntaan paavi Paavali VI 17. toukokuuta 1970. Hänet nimitettiin Nicosian hiippakunnan piispaksi 22. tammikuuta 2009, ja piispaksi vihkiminen seurasi 25. maaliskuuta. Pääkonsekraattorina toimi Carmelo Ferraro, jota avustivat Luigi Bommarito ja Francesco Montenegro. Muratore asetettiin virkaansa 28. maaliskuuta.


title: Benedict Singh

text: Benedict Singh (2. joulukuuta 1927 – 12. syyskuuta 2018) oli guyanalainen roomalaiskatolinen piispa. Hänet vihittiin papiksi 7. joulukuuta 1954 ja nimitettiin Georgetownin hiippakunnan vihkipiispaksi sekä Arsennarian titulaaripiispaksi 16. tammikuuta 1971. Piispaksi vihkiminen seurasi 18. huhtikuuta. Pääkonsekraattorina toimi Richard Lester Guilly, jota avustivat Kenneth Roderick Turner ja Patrick Webster.


title: Benedict Singh

text: Singh sai 12. elokuuta 1972 nimityksen Georgetownin piispaksi, jona hän toimi, kunnes jäi eläkkeelle 10. marraskuuta 2003.


title: Kahvipannu

text: Kahvipannu on astia, jota käytetään kahvin valmistamiseen, useimmiten liedellä. Siinä on tasainen pohja, jotta se voidaan panna levylle kuumenemaan, nokka, josta kahvi kaadetaan, päällä reikä, josta pannuun on tarkoitus kaataa keitin- ja pesuvedet sekä tämän peitteenä kansi. Nokan ja pannun rungon liittymässä saattaa olla valmiiksi sihti, joka estää purujen laskeutumisen kuppiin. Kahvipannua saatetaan myös käyttää kahvinvalmistusvälineenä esimerkiksi eräolosuhteissa, joissa ei ole sähköä eikä hellaa, jolloin sitä pidetään nuotiolla. Kahvipannua saatetaan myös lasikannuja laajemmin käyttää kahvikannun asemesta kahvin tarjoiluun juhlissa. Niin sanotun virallisen tarjoiluetiketin mukaan se ei kuitenkaan ole tarjoiluastia.


title: Kahvipannu

text: Kahvipannut valmistetaan metalleista, jotka kestävät hyvin kiehuvaa vettä sekä johtavat hyvin lämpöä. Perinteisesti kahvipannut valmistettiin erinomaisesti lämpöä johtavasta kuparista, ja niiden sisäpinta tuli päällystää tinalla, sillä kupari on myrkyllistä. Tinakerros kuluu ajan mittaan, ja taloissa kiertelikin säännöllisesti pannuja ammatikseen tinanneita tinureita. 1950-luvulla Suomessa alettiin enenevissä määrin valmistaa kahvipannuja teräksestä sekä suosiossa olleella emalilla päällystetystä teräksestä. Nykyisin yleisempiä ovat ruostumattomasta teräksestä tehdyt pannut, joita muutamat valmistajat tuottavat edelleen. Teräs on pannunvalmistusmateriaaleista helppohoitoisin, mutta toisaalta haalistuen teräspannu kuluu ulkonäöltään muita edellä mainittuja nopeammin.


title: Kahvipannu

text: Kahvipannu oli ennen 1960–1970-luvulla tapahtunutta sähkökäyttöisten kahvinkeittimien yleistymistä tyypillisin tapa valmistaa kahvia Suomessa - ennen toista maailmansotaa liki main ainoa. Sittemmin se on hävinnyt kahvinkeittimelle yhä enemmän. Nykyisin Suomessa myytävästä kahvista on kymmenesosa pannujauhatettua. Pannujauhatettua kahvia saatetaan käyttää myös pressopannuissa, mutta pannukahvilla on edelleen merkittävä kuluttajakuntansa.


title: Kahvipannu

text: Kahvin valmistaminen pannussa on yksinkertaista. Vesi kiehutetaan pannussa, pannu otetaan levyltä ja veteen sekoitetaan oikea määrä kahvijauhetta. Kahvi sekoitetaan, ja pannu käytetään levyllä uudemman kerran, mutta niin, ettei juoma pääse kiehumaan, jolloin se kitkeröityisi. Kahvin voi myös ""säikäyttää"" lorauttamalla siihen rivakkaan pienen tilkan kylmää vettä: tällä pyritään kahvin selkeytymisen nopeutumiseen. Ennen juoman tarjoilua odotetaan hiukan, että kahvi on hautunut ja porot ovat laskeutuneet pannun pohjalle.


title: Kahvipannu

text: Pannukahvin valmistukseen käytetään suodatinjauhatusta karkeammaksi jauhettua kahvia. Hienojakoisena suodatinjauhettu kahvi ei sovi pidempään haudutettavaksi, koska siitä tulee karvasta. Koska pannukahvissa jauhe on suoraan juomassa, kaikki kahvin liukenevat aineet jäävät juomaan, eivätkä tietyt rasvat ja eteeriset öljyt suodatu suodatinpaperiin, kuten kahvinkeittimessä. Tästä syystä pannukahvi on suodatinkahvia rasvaisempaa, mistä johtuu sen maine suodatinkahvia ”täyteläisemmän” makuisena.


title: Kahvipannu

text: Pannukahvin sisältämä diterpeeni kafestoli kohottaa LDL-kolesterolipitoisuutta veressä; suodatinkahvin valmistuksessa aine jää paperisuodattimeen.


title: Guido Breña López

text: Guido Breña López (9. heinäkuuta 1931 – 9. heinäkuuta 2013) oli perulainen roomalaiskatolinen piispa. Hänet vihittiin dominikaanien papiksi 11. joulukuuta 1954 ja nimitettiin Ican hiippakunnan piispaksi 5. lokakuuta 1973. Piispaksi vihkiminen seurasi 25. marraskuuta. Pääkonsekraattorina toimi Juan Landázuri Ricketts, jota avustivat Alberto Maria Dettmann y Aragón ja Jesús Mateo Calderón Barrueto.


title: Guido Breña López

text: Breña López jäi eläkkeelle 31. lokakuuta 2007.


title: Jesus Valera

text: Jesus Yu Valera (18. joulukuuta 1927 – 23. helmikuuta 2018) oli filippiiniläinen roomalaiskatolinen piispa. Hänet vihittiin papiksi 17. maaliskuuta 1956 ja nimitettiin Zamboangan arkkihiippakunnan vihkipiispaksi sekä Tatiltin titulaaripiispaksi 28. maaliskuuta 1967. Piispaksi vihkiminen seurasi 30. huhtikuuta. Pääkonsekraattorina toimi Teopisto Valderrama Alberto, jota avustivat Mariano Gaviola y Garcés ja Julio Xavier Labayen.


title: Jesus Valera

text: Valera sai 17. helmikuuta 1971 nimityksen Ozamisin ja 27. marraskuuta 1980 Sorsogonin piispaksi. Hän jäi eläkkeelle 16. huhtikuuta 2003.


title: Julio Xavier Labayen

text: Julio Xavier Labayen OCD (23. heinäkuuta 1926 Labayen – 27. huhtikuuta 2016) oli filippiiniläinen roomalaiskatolinen piispa. Hänet vihittiin papiksi 4. kesäkuuta 1955 ja nimitettiin Infantan prelaatiksi sekä Sinnuaran titulaaripiispaksi 26. heinäkuuta 1966. Piispaksi vihkiminen seurasi 8. syyskuuta. Pääkonsekraattorina toimi Rufino Jiao Santos, jota avustivat Alfredo Maria Obviar y Aranda ja Pedro Bantigue y Natividad.


title: Julio Xavier Labayen

text: Labayen erosi tehtävistään titulaaripiispana 18. helmikuuta 1978, mutta jatkoi toimintaansa prelaattina, kunnes jäi eläkkeelle 28. kesäkuuta 2003.


title: Antonio Nocerino

text: Antonio Nocerino (s. 9. huhtikuuta 1985 Napoli, Italia) on italialainen jalkapalloilija, pelipaikaltaan keskikenttäpelaaja. Hän on viimeksi edustanut Italian Serie B:ssä pelaavaa Beneventoa.


title: Antonio Nocerino

text: Nocerino aloitti uransa Juventuksessa, jonka edustusjoukkueessa hän ei kuitenkaan debytoinut. Nocerino teki pääsarjadebyyttinsä Serie A:ssa kaudella 2005–2006 Messinan riveissä. Hän on pelannut tämän jälkeen pääsarjatasolla Juventuksessa ja Palermossa. Vuonna 2011 Nocerino siirtyi Milaniin.


title: Antonio Nocerino

text:
Nocerino aloitti jalkapalloilun viisivuotiaana isänsä valmentamassa paikallisessa joukkueessa. 13-vuotiaana hän siirtyi Juventuksen juniorijoukkueeseen. Hän ei pelannut edustusjoukkueessa yhtään ottelua ja siirtyi vuonna 2003 lainalle Avellinoon. Hän teki ammattilaisdebyyttinsä Avellinossa Serie B:ssä 11. syyskuuta 2003 Parmaa vastaan. Nocerino pelasi Serie B:tä myös Genoassa sekä lainoilla Catanzarossa ja Crotonessa.
Vuonna 2006 Nocerino lainattiin Serie A:n Messina. Hän teki pääsarjadebyyttinsä 12. helmikuuta 2006 Sampdoriaa vastaan ja ensimmäisen maalinsa 7. toukokuuta 2006 Empolia vastaan.


title: Arturo Mandin Bastes

text: Arturo Mandin Bastes (s. 1. huhtikuuta 1944) on filippiiniläinen roomalaiskatolinen piispa. Hänet vihki Jumalan Sanan seuran papiksi paavi Paavali VI 28. marraskuuta 1970. Hänet nimitettiin Romblonin hiippakunnan piispaksi 3. heinäkuuta 1997, ja piispaksi vihkiminen seurasi 21. elokuuta. Pääkonsekraattorina toimi Ricardo Jamin Vidal, jota avustivat Miguel C. Cinches ja Leopoldo Sumaylo Tumulak.


title: Arturo Mandin Bastes

text: Bastes sai 25. heinäkuuta 2002 nimityksen Sorsogonin hiippakunnan koadjuuttoripiispaksi, ja 16. huhtikuuta 2003 hänestä tuli sen piispa.


title: Leopoldo Sumaylo Tumulak

text: Leopoldo Sumaylo Tumulak (29. marraskuuta 1944 Santander, Cebu – 17. kesäkuuta 2017 San Juan, Metro Manila) oli filippiiniläinen roomalaiskatolinen piispa. Hänet vihittiin papiksi Cebun arkkihiippakuntaan 30. maaliskuuta 1971 ja nimitettiin sen vihkipiispaksi sekä Lesvin titulaaripiispaksi 12. tammikuuta 1987. Piispaksi vihkiminen seurasi 16. maaliskuuta. Pääkonsekraattorina toimi Ricardo Jamin Vidal, jota avustivat Manuel S. Salvador ja Angel N. Lagdameo.


title: Leopoldo Sumaylo Tumulak

text: Tumulak sai 28. marraskuuta 1992 nimityksen Tagbilaranin piispaksi ja 15. tammikuuta 2005 maansa sotilaspiispaksi.


title: Leonardo Yuzon Medroso

text: Leonardo Yuzon Medroso (s. 6. marraskuuta 1938) on filippiiniläinen roomalaiskatolinen piispa. Hänet vihittiin papiksi Palon hiippakuntaan 30. maaliskuuta 1963 ja nimitettiin Boronganin hiippakunnan piispaksi 18. joulukuuta 1986. Piispaksi vihkiminen seurasi 17. maaliskuuta 1987. Pääkonsekraattorina toimi Bruno Torpigliani, jota avustivat Godofredo Pedernal Pisig ja Nestor Celestial Cariño.


title: Leonardo Yuzon Medroso

text: Medroso sai 17. lokakuuta 2006 nimityksen Tagbilaranin piispaksi, jonka virkaan hänet asetettiin 14. joulukuuta.


title: Nestor Celestial Cariño

text: Nestor Celestial Cariño (s. 8. syyskuuta 1938) on filippiiniläinen roomalaiskatolinen piispa. Hänet vihittiin papiksi Legazpin hiippakuntaan 31. joulukuuta 1961 ja nimitettiin sen vihkipiispaksi sekä Thibiucan titulaaripiispaksi 9. maaliskuuta 1978. Piispaksi vihkiminen seurasi 31. toukokuuta. Pääkonsekraattorina toimi Bruno Torpigliani, jota avustivat Teopisto Valderrama Alberto ja Flaviano Ariola.


title: Nestor Celestial Cariño

text: 12. elokuuta 1980 Cariño sai nimityksen Boronganin piispaksi, jona hän toimi, kunnes erosi tehtävistään 31. tammikuuta 1986.


title: Nestor Celestial Cariño

text: 11. kesäkuuta 2003 Cariño nimitettiin Daetin hiippakunnan vihkipiispaksi ja Achollan titulaaripiispaksi. 1. huhtikuuta 2005 hän sai nimityksen Legazpin piispaksi; hän erosi tehtävistään 7. marraskuuta 2007.


title: Francesco Sgalambro

text: Francesco Sgalambro (16. huhtikuuta 1934 Lentini – 11. elokuuta 2016 Messina) oli italialainen roomalaiskatolinen piispa. Hänet vihittiin papiksi 22. syyskuuta 1957 ja nimitettiin Messinan arkkihiippakunnan vihkipiispaksi sekä Minturnaen titulaaripiispaksi 22. helmikuuta 1986. Piispaksi vihkiminen seurasi 5. huhtikuuta. Pääkonsekraattorina toimi Salvatore Pappalardo, jota avustivat Ignazio Cannavò ja Carmelo Canzonieri.


title: Francesco Sgalambro

text: 30. syyskuuta 1986 Messinan arkkihiippakunta yhdistyi Liparin hiippakunnan ja Santa Lucia del Melan alueprelatuurin kanssa. Sen nimeksi tuli Messina-Lipari-Santa Lucia del Melan arkkihiippakunta. Sgalambro jatkoi toimintaansa sen vihkipiispana, kunnes sai 18. maaliskuuta 2000 nimityksen Cefalùn piispaksi.


title: Francesco Sgalambro

text: Sgalambro jäi eläkkeelle 17. syyskuuta 2009.


title: Leonard James Olivier

text: Leonard James Olivier (12. lokakuuta 1923 Lake Charles, Louisiana – 19. marraskuuta 2014) oli yhdysvaltalainen roomalaiskatolinen piispa. Hänet vihittiin Jumalan Sanan seuran papiksi 29. kesäkuuta 1951 ja nimitettiin Washingtonin arkkihiippakunnan vihkipiispaksi sekä Legian titulaaripiispaksi 10. marraskuuta 1988. Piispaksi vihkiminen seurasi 20. joulukuuta. Pääkonsekraattorina toimi James Aloysius Hickey, jota avustivat Eugene Antonio Marino ja Alvaro Corrada del Rio.


title: Leonard James Olivier

text: Olivier jäi eläkkeelle 18. toukokuuta 2004.


title: Määränpäänä tähdet (kirja)

text: Määränpäänä tähdet ("The Stars My Destination" tai "Tiger! Tiger!") on Alfred Besterin vuonna 1956 kirjoittama science-fiction -romaani. Kirjoittaja sai idean aiheeseen luettuaan toisen maailmansodan aikana haaksirikkutuneesta merimiehestä nimeltä Poon Lim, joka ajelehti Tyynellä valtamerellä ennätykselliset 133 päivää, koska ohikulkeneet laivat eivät uskaltaneet pysähtyä pelastustoimiin, peläten mahdollista sukellusvenehyökkäystä. Tuosta kasvoi tarina avaruuteen haaksirikkoutuneesta Gully Foylesta, joka haluaa kostaa ohi lentäneelle alukselle hänen hylkäämisensä avaruusaluksen hylkyyn. "Määränpäänä tähdet" jäi Besterin viimeiseksi kirjaksi 19 vuoteen.


title: Määränpäänä tähdet (kirja)

text: "Määränpäänä tähdet" ennakoi myöhempää kyberpunkkia. Sen universumissa megakorporaatiot ovat yhtä voimakkaita kuin valtiot, joskus voimakkaampiakin. Aurinkokunta on jakautunut kahteen sotivaan leiriin, sisä- ja ulkoplaneettoihin. Teleportaatio kuuluu ihmisten jokapäiväiseen elämään, ja kirjan alussa kerrotaankin kuinka tiedemies nimeltä Jaunte keksii sen ja kuinka teleportaatio nimetään hänen mukaansa "jauntaukseksi". Ainoa hankaluus on että ihminen voi jauntata vain paikkoihin joissa on jo käynyt, eikä avaruudessa voi jauntata - huolimatta lukuisista (epäonnistuneista) yrittäjistä. Telepaatit ovat harvinaisia, mutta olemassaolevia ihmisiä, heitä on vain puoli tusinaa koko aurinkokunnassa. Yksi päähenkilö voi lähettää ajatuksiaan, muttei vastaanottaa.


title: Määränpäänä tähdet (kirja)

text: Kirjaa on kuvattu Dumas'n "Monte-Criston kreivin" scifi-sovitukseksi. Päähenkilö Gully Foyle on kirjan alussa "täydellisesti epäonnistunut yksilö", jolla olisi kyllä potentiaalia, muttei lainkaan motivaatiota. Hän huomaa olevansa 170 päivää avaruusaluksen hylyssä, kuolemassa hitaasti, mutta yhä elossa. Aina hapen ollessa lopussa hän joutuu poistumaan suojapaikastaan etsimään uutta happipulloa ja ruokaa ilman mitään varmuutta onnistumisesta. Kaikki muuttuu kun ohikulkeva alus huomaa hänet, muttä jättää hänet jälkeensä, silloin hän päättää pelastaa itsensä kostaakseen alukselle.


title: Derick Thomson

text: Derick S. Thomson, (5. elokuuta 1921 – 21. maaliskuuta 2012) oli skotlantilainen runoilija, kustantaja, leksikografi, professori ja kirjailija. Hän oli suorittanut yliopillisia tutkintoja, MA, BA, tohtori ja hän oli FRSE, FBA. Hän oli alun perin kotoisin Lewisin saarelta, mutta asui suuren osan elämäänsä Glasgowissa, jossa hän oli kelttiläisen kulttuurin professori Glasgow'n yliopistossa 1963–1991. Hän perusti kustannusyhtiön Gairm ja saman nimisen aikakauslehden, joka oli pitkäaikaisin iirinkielinen lehti. Se ilmestyi hänen toimittamanaan yli viisikymmentä vuotta. Lehti on myöhemmin lakkautettu, ja sen tilalle on perustettu Gath. Hän oli Scottish Poetry Libraryn kunniapuheenjohtaja ja Fellow of the Royal Society of Edinburgh ja British Academyn jäsen. Kesäkuussa 2007 hän vastaanotti Glasgow'n yliopiston myöntämän arvonimen.


title: Joseph Lawson Howze

text: Joseph Lawson Howze (30. elokuuta 1923 – 9. tammikuuta 2019) oli yhdysvaltalainen roomalaiskatolinen piispa. Hänet vihittiin papiksi 7. toukokuuta 1959 ja nimitettiin Natchez-Jacksonin hiippakunnan vihkipiispaksi sekä Maxitan titulaaripiispaksi 8. marraskuuta 1972. Piispaksi vihkiminen seurasi 28. tammikuuta 1973. Pääkonsekraattorina toimi Luigi Raimondi, jota avustivat Harold Robert Perry ja Joseph Bernard Brunini.


title: Joseph Lawson Howze

text: Howze sai 8. maaliskuuta 1977 nimityksen Biloxin piispaksi, joksi hänet asetettiin 6. kesäkuuta. Hän jäi eläkkeelle 15. toukokuuta 2001.


title: William Russell Houck

text: William Russell Houck (26. kesäkuuta 1926 Mobile, Alabama – 9. maaliskuuta 2016 Jackson, Mississippi) oli yhdysvaltalainen roomalaiskatolinen piispa. Hänet vihittiin papiksi Mobilen hiippakuntaan 19. toukokuuta 1951 ja nimitettiin Jacksonin hiippakunnan vihkipiispaksi sekä Alexanumin titulaaripiispaksi 28. maaliskuuta 1979. Piispaksi vihkiminen seurasi 27. toukokuuta. Pääkonsekraattorina toimi paavi Johannes Paavali II, jota avustivat Duraisamy Simon Lourdusamy ja Eduardo Martínez Somalo.


title: William Russell Houck

text: 11. huhtikuuta 1984 Houck sai nimityksen Jacksonin piispaksi, jonka virkaan hänet asetettiin 5. kesäkuuta. Hän jäi eläkkeelle 3. tammikuuta 2003.


title: Jerzy Kaczmarek

text: Jerzy Mieczysław Kaczmarek (s. 8. tammikuuta 1948) on puolalainen entinen miekkailija. Hän kilpaili vuoden 1972 kesäolympialaisissa Münchenissä ja oli siellä mukana voittamassa kultaa floretin joukkuekilpailussa.


title: Britannian hyökkäys Etiopiaan 1868

text: Britannian hyökkäys Etiopiaan vuonna 1868 kohdistui Etiopian keisari Teodoros II:ta vastaan. Teodoros II oli ottanut panttivangeiksi useita Britannian edustajia painostaakseen britit lähettämään sotilaallista tukea kapinoita ja muslimeja vastaan. Tuen sijaan britit lähettivät Teodoros II:ta vastaan sotilasretkikunnan, joka voitti hänen joukkonsa ja vapautti vangit. Teodoros II teki lopulta itsemurhan.


title: Britannian hyökkäys Etiopiaan 1868

text: Vuonna 1865 Teodoros II:n hallitsema Etiopia oli kaaoksessa. Suuri osa maasta kapinoi häntä vastaan, ja keisari itse hallitsi vain Begemderin aluetta Tanajärven itäpuolella. Teodoroksen aikoinaan komentama 70 000–80 000 miehen armeija oli kutistunut vuoteen 1867 mennessä vain noin 10 000:een mieheen, ja monet kapinallisten armeijat olivat sitä suurempia. Tämän lisäksi Egypti oli lähettänyt hänen hallitsemansa alueen länsirajalle sotajoukon vuonna 1862. Teodoros halusi ryhtyä ristiretkelle "turkkilaisia" vastaan, kuten kaikkia muslimeita oli tapana kutsua Etiopiassa, mutta hän tiesi, etteivät Euroopan suurvallat välttämättä sitä sallisi. Näiden tuen saadakseen hän lähetti vuonna 1862 kirjeitä Britanniaan, Ranskaan, Venäjälle, Itävaltaan ja Preussiin. Hän ei kuitenkaan saanut minkäänlaista vastausta muualta kuin Ranskasta. Ranskankin vastauksessa ristiretkiaihe ohitettiin ja sen sijaan valitettiin roomalaiskatolisten lähetyssaarnaajien kohtelusta Etiopiassa.


title: Britannian hyökkäys Etiopiaan 1868

text: Teodoros oli pyytänyt Britannian konsulina Etiopiassa toiminutta Charles Duncan Cameronia toimittamaan kirjeensä kuningatar Viktorialle. Toimittamisen sijaan Camreon oli kuitenkin vain käynyt Sudanin rajalla ja lähettänyt kirjeen postitse Lontooseen. Vuoden 1863 marraskuussa Lontoosta saapui kuriiri, mutta hänellä ei ollut mukanaan vastausta kuningattarelta, vaan pelkästään Cameronille annettu käsky jättää Etiopia ja siirtyä Massawaan. Tästä raivostuneena Teodoros II tammikuussa 1864 vangitsi Cameronin ja hänen henkilökuntansa sekä kaksi lähetyssaarnaajaa. Vangit kuljetettiin Magdalaan. Kun uutinen tästä saapui Lontooseen, Teodorokselle lähetettiin kuningattaren allekirjoittama kirje, joka annettiin Hormuzd Rassamin vietäväksi.


title: Britannian hyökkäys Etiopiaan 1868

text: Rassamin tultua perille ja annettua kirjeen vangit vapautettiin hetkellisesti. Tämä johtui siitä, että Teodoros kuvitteli Rassamin voivan tarjota hänelle brittien sotilaallista tukea. Todellisuudessa kirjeessä oli vain kehotettu Teodorosta keskustelemaan Rassamin kanssa britteihin kohdistuvista toiveistaan. Teodoros otti nyt Rassamin vangikseen ja lähetti paikallisen lähetyssaarnaajan hakemaan apua Britanniasta. Britannia suostuikin avun lähettämiseen, mutta vaati samalla, että lähetetyt tarvikkeet vaihdettaisiin Teodoroksen vankeihin maan rajalla. Häntä myös varoitettiin mahdollisista sotilastoimista, jos vankeja ei vapautettaisi. Tällä välin Teodoroksen valta oli kuitenkin supistunut ennestään, eikä avun saamiseksi ollut enää kuljetusreittiä.


title: Britannian hyökkäys Etiopiaan 1868

text: Diplomatian epäonnistuttua britit päättivät lähettää Etiopiaan briteistä ja intialaisista koostuneen sotajoukon Sir Robert Napierin komennossa. Lähteneeseen joukkoon kuului 14 217 brittiläistä ja intialaista sotilasta sekä 26 254 huoltojoukkohin kuulunutta. Joukoilla oli mukanaan myös kaksi tykistöpatteria ja raketteja. Joukot nousivat maihin Zullassa lähellä Massawaa ja marssivat sisämaahan tammikuussa 1868. Joukot oli jaettu tuolloin kahteen divisioonaan. Sisämaahan marssineessa divisioonassa oli noin 5 000 miestä ja kaikki tykistö. Toinen divisioona jäi varmistamaan Zullaa ja huoltoreittejä. Etiopialaiset kapinapäälliköt Dejazniach Kassa Merelia ja Wagshum Gobaze antoivat brittijoukkojen kulkea hallitsemiensa maiden poikki ja luovuttivat näiden käyttöön esimerkiksi kuormajuhtia ja oppaita. Teodoros ei edes yrittänyt estää brittijoukkojen etenemistä. Hän oli vähän aiemmin polttanut pääkaupunkinsa Debre Taborin ja siirtynyt Magdalaan, jonne hän kerkesi vain kaksi viikkoa ennen brittejä.


title: Britannian hyökkäys Etiopiaan 1868

text: Britit olivat päässeet näköetäisyydelle Madgalan linnoituksesta jo 24. maaliskuuta, mutta hankalakulkuisen maaston takia he joutuivat tekemään pitkän kierroksen saapuen paikalle vasta huhtikuun alussa. Brittien huoltoreitti kulki Magdalan lähellä sijaitsevalle tasangolle johtavan solan kautta. Teodoroksen joukot huomasivat tämän ja päättivät hyökätä brittien heikosti puolustetuilta näyttäneitä huoltolinjoja vastaan. Etiopialaiset ja brittijoukot ottivat yhteen 10. huhtikuuta 1868. Noin 4 000 etiopialaista hyökkäsi brittejä vastaan, mutta heidät lyötiin miltei heti heidän edettyään vihollisen kiväärien kantoetäisyydelle. Etiopialaiset menettivät 700 - 800 miestä kaatuneina ja noin kaksinkertaisen määrän haavoittuneina. Brittien 2 000:sta taisteluun osallistuneesta miehestä kaksi kaatui ja 18 haavoittui. Seuraavana päivänä eli 11. huhtikuuta Teodoros vapautti kaikki vankinsa, jotka pääsivät brittien leiriin. Napier vaati kuitenkin Teodoroksen antautumista. Kun niin ei tapahtunut, britit hyökkäsivät linnoitukseen pääsiäismaanantaina. Juuri ennen kuin britit saivat Teodoroksen käsiinsä, hän ampui itseään kuolettavasti. Brittien menetykset hyökkäyksessä linnoitukseen olivat kaksi kaatunutta ja 15 haavoittunutta.


title: Britannian hyökkäys Etiopiaan 1868

text: Onnistuneen sotaretken jälkeen britit marssivat takaisin Zullaan, jonne he saapuivat 2. toukokuuta. Suurin osa joukoista palasi Intiaan Napierin ja muutamien brittien lähtiessä Britanniaan. Marssiessaan kapinallisten maiden poikki Napier oli vakuuttanut, että britit eivät jäisi Etiopiaan. Hän pitikin sanansa ja lisäksi lahjoitti kapinallisille aseita ja ammuksia. Britit päättivät konfliktin jälkeen, että eivät enää sekaantuisi Etiopian sisäisiin asioihin.


title: Britannian hyökkäys Etiopiaan 1868

text: Tapaus hälvensi Teodoroksen vallan huippukaudella syntyneen mielikuvan voittamattomasta Etiopiasta. Maan ei enää uskottu kykenevän merkittävään vastarintaan joutuessaan hyökkäyksen kohteeksi. Tämä käsitys vaikutti myöhempiin Etiopiaan kohdistuneisiin hyökkäyksiin.


title: Britannian hyökkäys Etiopiaan 1868

text: Brittien kokonaistappiot sotaretkellä olivat vain 35 kaatunutta ja 333 haavoittunutta, joista kaikki eivät edes olleet seurausta varsinaisista yhteenotoista. Sotaretki tuli kuitenkin kalliiksi. Ennen sotaretkelle lähtöä sen kustannuksiksi oli arvioitu noin 2 miljoonaa puntaa, mutta todelliset kustannukset nousivat 8,6 miljoonaan puntaan. Napier sai tästä huolimatta onnistuneesta sotaretkestään aatelisarvon ja kaksi ritarin arvoa.


title: Lech Koziejowski

text: Lech Koziejowski (s. 3. huhtikuuta 1949 Varsova) on puolalainen entinen miekkailija. Hän oli mukana floretin joukkuekilpailussa voittamassa ensin kultaa kesäolympialaisissa 1972 Münchenissä ja sitten saamassa pronssia kesäolympialaisissa 1980 Moskovassa. Hän osallistui myös kesäolympialaisiin 1976 Montrealissa. Jokaisella kerralla hän kilpaili myös floretin yksilökilpailussa.


title: Bernard Talvard

text: Bernard Gérard Talvard (s. 8. lokakuuta 1947) on ranskalainen entinen miekkailija. Hän sai pronssia floretin joukkuekilpailussa kesäolympialaisissa 1972 ja sitten sekä sen yksilö- että joukkuekilpailuissa kesäolympialaisissa 1976.


title: François Suchanecki

text: François Suchanecki (s. 23. joulukuuta 1949) on sveitsiläinen entinen miekkailija. Hän sai hopeaa kalvan joukkuekilpailussa kesäolympialaisissa 1972 Münchenissä. Kesäolympialaisissa 1976 Montrealissa hän sai siinä toistamiseen mitalin, pronssia, ja sijoittui lisäksi sen yksilökilpailussa 22. sijalle.


title: François Suchanecki

text: Los Angelesin kesäolympialaisissa 1984 Suchanecki kilpaili kalvan joukkuekilpailussa jääden yhdeksännelle sijalle.


title: Cesare Salvadori

text: Cesare Salvadori (s. 22. syyskuuta 1941 Torino) on italialainen entinen miekkailija. Hän sai kesäolympialaisissa 1964 hopeaa säilän joukkuekilpailussa. Sama saavutus toistui kesäolympialaisissa 1968. Sitten Salvadori kuului säilässä kultaa voittaneeseen joukkueeseen kesäolympialaisissa 1972.


title: Rolando Rigoli

text: Rolando Rigoli (s. 3. lokakuuta 1940 Livorno) on italialainen entinen miekkailija. Hän oli mukana saamassa säilän joukkuekilpailussa ensin hopeaa kesäolympialaisissa 1968 Méxicossa ja sitten voittamassa kultaa kesäolympialaisissa 1972 Münchenissä.


title: Cirilo R. Almario

text: Cirilo R. Almario (11. tammikuuta 1931 Caridad – 14. lokakuuta 2016 Malolos) oli filippiiniläinen roomalaiskatolinen piispa. Hänet vihittiin papiksi 30. marraskuuta 1956 ja nimitettiin Malolosin hiippakunnan koadjuuttoripiispaksi sekä Zaban titulaaripiispaksi 22. elokuuta 1973. Piispaksi vihkiminen seurasi 18. lokakuuta. Pääkonsekraattorina toimi Bruno Torpigliani, jota avustivat Ricardo Jamin Vidal ja Rafael Montiano Lim.


title: Cirilo R. Almario

text: Almariosta tuli 15. joulukuuta 1977 Malolosin piispa, jona hän toimi, kunnes erosi tehtävistään 20. tammikuuta 1996.


title: Tero Kaukomaa

text: Tero Kaukomaa (s. 1960) on suomalainen elokuvatuottaja. Kaukomaa opiskeli liiketaloutta ja markkinointia Helsingin kauppakorkeakoulussa, josta hän valmistui 1987. Tuotettuaan satoja mainoksia ja joitakin musiikkivideoita Elohopea Filmissä (1989–1991) Kaukomaa siirtyi lyhytelokuvien ja myöhemmin myös kokoillan elokuvien pariin. 1997 hän perusti tuotantoyhtiö Blind Spot Picturesin, jonka omistajana toimi vuosina 2001–2007 myös Petri Jokiranta.


title: Tero Kaukomaa

text: Kaukomaa kuuluu niihin harvalukuisiin suomalaisiin elokuvatuottajiin, jotka ovat viime vuosina suunnanneet tuottamiaan elokuvia ulkomaanmarkkinoille. Kaukomaan tuottama "Iron Sky" -elokuva myytiin ympäri maailmaa. "Iron Sky" -elokuvalle julkaistiin jatko-osa "" vuonna 2019.


title: Brasílian televisiotorni

text: Brasílian televisiotorni () on televisiotorni Brasílian kaupungissa Brasiliassa. Televisiotornin rakentaminen aloitettiin vuonna 1965 ja rakentaminen päättyi vuonna 1967. Televisiotorni on 224 metriä korkea. Televisiotornin suunnitteli brasilialainen arkkitehti Lucio Costa.Brasílian televisiotorni toimii radio- ja televisiotornina ja samalla myös näköalatornina.


title: Chase Tower (Detroit)

text: Chase Tower tai The Qube on tornitalo Detroitin kaupungissa Michiganin osavaltiossa Amerikan Yhdysvalloissa.


title: Chase Tower (Detroit)

text: Rakennus valmistui vuonna 1959 ja edustaa modernia arkkutehtuuria. Chase Tower on rakennettu samaan paikkaan, jossa sijaitsi aikoinaan Detroitin ensimmäinen pilvenpiirtäjä. Rakennuksen suunnitteli saksalainen arkkitehti Albert Kahn. Sen aikaisempia nimiä ovat olleet muun muassa "Bank One Center", "National Bank of Detroit Building" ja "Bank One Building". Huhtikuussa 2011 Quicken Loans -niminen yhtiö osti Chase Towerin ja aikoo hyödyntää käytettävissä olevan tilan vähittäiskaupaan.


title: Rugbyn naisten SM-sarja

text: Rugbyn naisten SM-sarja on naisten rugbyn korkein sarjataso Suomessa. Sen järjestää Suomen rugbyliitto. Sarjaa on pelattu vuodesta 2007 lähtien. Vuonna 2006 pelattiin ensimmäinen naisten kilpailu Suomessa nimellä "Suomen Cup".


title: Rugbyn naisten SM-sarja

text: Vuoden 2012 Rugbyn naisten SM-sarjassa oli viisi joukkuetta, jotka pelasivat kaksinkertaisen sarjan. Neljä parasta joukkuetta pääsi välieriin, joiden voittajat kohtasivat Jyväskylässä 29. syyskuuta pelattavassa loppuottelussa.


title: Rugbyn naisten SM-sarja

text: Vuoden 2013 Rugbyn naisten SM-sarjassa oli kuusi joukkuetta, jotka pelasivat kaksinkertaisen sarjan. Runkosarjan voittaja pääsi suoraan loppuotteluun, joka pelattiin Töölön pallokentällä 5. lokakuuta.


title: Frick

text: Frick voi tarkoittaa seuraavia:


title: Richard Descoings

text: Richard Descoings (23. kesäkuuta 1958 – 3. huhtikuuta 2012) oli virkamies, joka toimi ranskalaisen politiikantutkimuslaitoksen Institut d'Études Politiques de Paris’n johtajana sekä poliittisen tieteen säätiön Fondation Nationale des Sciences Politiquesin (FNSP) hallintojohtajana. Näistä tiedeyhteisöistä käytetään yhteisnimitystä Sciences Po; ne ovat Euroopan arvostetuimpia yhteiskuntatieteiden tutkimus- ja opetuslaitoksia. Descoings oli myös Conseil d'État’n (Ranskan valtioneuvoston) jäsen.


title: Richard Descoings

text: Descoings kuoli epäselvissä oloissa newyorkilaisessa hotellissa.


title: Lindell

text: Lindell on muun muassa seuraavien henkilöiden sukunimi:


title: Hanna Hakko

text: Hanna Katariina Hakko (s. 8. maaliskuuta 1988 Lappeenranta) on suomalainen poliitikko ja ympäristöasiantuntija.


title: Hanna Hakko

text: Hakko oli toinen Vihreiden nuorten ja opiskelijoiden liiton vuoden 2012 puheenjohtajista. Kunnallisvaaleissa 2012 hänet valittiin Tampereen kaupunginvaltuustoon 354 äänellä. Kaudella 2013–2016 hän on yhdyskuntalautakunnan varajäsen ja sen ympäristö- ja rakennusjaoston jäsen. Hän on myös Pirkanmaan maakuntavaltuuston varajäsen. Hakko oli ehdolla myös eduskuntavaaleissa 2011 ja sai 800 ääntä.


title: Hanna Hakko

text: Hakko on opiskellut ympäristöpolitiikkaa Tampereen yliopistossa ja on hallintotieteiden kandidaatti. Hakko työskentelee Maan ystävien Polttava kysymys -kampanjan koordinaattorina. Aiemmin hän on työskennellyt Suomen luonnonsuojeluliiton suojeluasiantuntijana ja Suomen ympäristökeskuksessa.


title: Hanna Hakko

text: Heinäkuussa 2012 Hakko herätti huomiota blogikirjoituksellaan, jossa pohdittiin insestin ja eläimiinsekaantumisen hyväksymistä ja suojaikärajojen poistoa.


title: Hanna Hakko

text: Hakko toimi myös Vihreiden puoluevaltuuskunnan jäsenenä 2011–2013.


title: EGP

text: EGP tarkoittaa seuraavia asioita:


title: Riva

text: Riva voi viitata muun muassa seuraaviin:


title: Days (kappale)

text: Days on Ray Daviesin kirjoittama ja The Kinks -yhtyeen esittämä kappale, joka julkaistiin "The Kinks Are the Village Green Preservation Society" -albumin Manner-Euroopan-painoksella 1968. Se ilmestyi myös singlenä, jolloin se nousi yhtyeen kotimaassa Britanniassa sijalle kaksitoista. Yhdysvalloissa se ei saavuttanut listasijoitusta.


title: Days (kappale)

text: ”Daysista” on muodostunut yksi The Kinksin ikimuistoisimmista singleistä. Kappaleen kirjoittaja, laulaja-kitaristi Ray Davies pyrki sisällyttämään kappaleen tunnelman heti sen ensimmäiseen lauseeseen; ”Thank you for the days” () Daviesin mukaan nuoruudessa on hienoa se, että ihmisellä on silloin sisäänrakennettu kyky ilmaista itseään luonnollisesti vain muutamalla sanalla. Kappaletta on pidetty esimerkkinä Daviesin kyvystä tehdä kaupallinen laulu, joka ei kuitenkaan edusta aikansa valtavirtamusiikkia. Laulun sanoitus käsittelee nuoruuden rakkautta nostalgiseen, mutta katkeransuolaiseen sävyyn.


title: Days (kappale)

text: ”Days” äänitettiin Pye Studiosin kakkosstudiossa 3. ja 27. toukokuuta 1968. Ray Daviesin vaatimuksesta sessiomuusikko Nicky Hopkins imitoi mellotronillaan jousisoittimia, jotka eivät olisi kuitenkaan liikaa esillä.


title: Days (kappale)

text: ”Daysin” julkaisi Britanniassa Pye Records 28. kesäkuuta 1968 B-puolenaan jo vuonna 1966 äänitetty ”She’s Got Everything”. Record Retailer -listalle ”Days” nousi 20. heinäkuuta ja parhaimman sijoituksensa, kahdestoista, se saavutti 17. elokuuta. Kaikkiaan single pysyi listalla kymmenen viikkoa. Kappale ylsi top 10:n tuntumaan myös Melody Makerin ja New Musical Expressin listoilla. Yhdysvalloissa single ilmestyi 24. heinäkuuta Reprise Recordsin julkaisemana. Yhdysvalloissa single ei saavuttanut listasijoitusta. Sen sijaan Alankomaissa (6.), Uudessa-Seelannissa (11.), Irlannissa (16.), Belgiassa (17.) ja Länsi-Saksassa (28.) se ylsi listalle.


title: Days (kappale)

text: Kappaleen stereoversio julkaistiin vuoden 1968 syksyllä "The Kinks Are the Village Green Preservation Society" -albumin Manner-Euroopan- sekä Uuden-Seelannin-painoksella, joka erosi sisällöltään Britannian- ja Yhdysvaltain-painoksista. Se oli levyn kuudes raita päättäen A-puolen.


title: Days (kappale)

text:
A-puoli
B-puoli


title: Days (kappale)

text: Tunnetuin kappaleesta tehty cover-versio on Kirsty MacCollin levytys, joka ylsi vuonna 1989 Britanniassa listasijalle kaksitoista. Myös Petula Clark (1969) ja Elvis Costello (1991) ovat tehneet siitä oman version. Suomenkielisen version ”Mies” levytti vuonna 1989 Clifters-yhtye. Tekstin oli kirjoittanut Jaana Rinne.


title: Piru irti

text: Piru irti (American Gothic) oli yhdysvaltalainen television kauhusarja, jonka on käsikirjoittanut Shaun Cassidy ja tuottajana toimi Sam Raimi. Sarjaa tehtiin vain yksi esityskausi, jonka ensiesitys oli CBS-kanavalla 22. syyskuuta 1995 – 11. heinäkuuta 1996. Sarja esitettiin myös Suomessa ja sen ensiesitys oli MTV3-kanavalla 3. kesäkuuta 1997. Sarjan pääosissa olivat Gary Cole, Paige Turco ja Lucas Black.


title: Kurjuuvven valssi

text: Kurjuuvven valssi on kuopiolaisen metalliyhtye Verjnuarmun ensimmäinen singlejulkaisu.


title: Giorgio Chinaglia

text: Giorgio Chinaglia (24. tammikuuta 1947 – 1. huhtikuuta 2012) oli italialainen jalkapalloilija. Hän oli pelipaikaltaan hyökkääjä. Chinaglia pelasi urallaan muun muassa Laziossa ja New York Cosmosissa sekä Italian maajoukkueessa.


title: Giorgio Chinaglia

text: Chinaglia syntyi Italiassa, mutta pian sen jälkeen hänen perheensä muutti työn perässä Cardiffiin, Walesiin. Hän liittyi Swansea Towniin. Chinaglia joutui nopeasti ongelmiin seurajohdon kanssa temperamenttinsa takia, ja lopulta hänen Swansea-uransa päättyi hänen isänsä uhkailtua seuran valmentajaa. Perhe palasi tapauksen jälkeen Italiaan ja Chinaglia liittyi pieneen Massesen seuraan.


title: Giorgio Chinaglia

text: Kolme vuotta myöhemmin Chinaglia pääsi Seria A:ssa pelaavaan Lazioon, jossa hän löi itsensä läpi. Chinaglia teki runsaasti maaleja, vaikka siihen aikaan Italiassa pelattiin hyvin puolustusvoittoisesti. hän voitti Serie A:n maalikuninkuuden ja toi osaltaan Laziolle seuran ensimmäisen mestaruuden. Lazion 100-vuotisjuhlallisuuksissa kannattajat äänestivät Chinaglian seuran kaikkien aikojen parhaaksi pelaajaksi.


title: Giorgio Chinaglia

text: Vuonna 1976 Chinaglia siirtyi Yhdysvaltoihin New York Cosmosiin, jossa hän pelasi hyökkääjänä Pelén rinnalla. Chinagliasta tuli Yhdysvalloissa erittäin suosittu tähti. Hän pelasi seurassa yli seitsemän vuotta, joiden aikana hän teki lähes maalin ottelua kohti yli 200 liigaottelun aikana. Hän on edelleen eniten maaleja tehnyt pelaaja Yhdysvaltain liigajalkapallossa. Vuonna 2000 Chinaglia valittiin National Soccer Hall of Fameen.


title: Giorgio Chinaglia

text: Cosmos ja NASL lakkautettiin 1980-luvun puolivälissä ja pian myös Chinaglia lopetti uransa.


title: Giorgio Chinaglia

text: Chinaglia pelasi urallaan 14 maaottelua, joissa hän teki neljä maalia. Ensimmäisen maaottelun Chinaglia pelasi 1972 ja hän oli mukana myös 1974 MM-kisoissa. Lopputurnauksessa hän suuttui ja solvasi valmentajaa tämän vaihdettua Chinaglian ottelussa Haitia vastaan. Tapauksen jälkeen Chinagliaa ei enää valittu maajoukkueeseen.


title: Giorgio Chinaglia

text: Pelaajauran jälkeen Chinaglia toimi Lazion puheenjohtajana 1983–1985.


title: Giorgio Chinaglia

text: Vuonna 2006 Chinaglia pidätettiin epäiltynä osallisuudesta rikollisryhmään, joka yritti ostaa Lazion. Tapauksen jälkeen Chinaglia asui Yhdysvalloissa, jossa hän toimi muun muassa jalkapalloaiheisen radio-ohjelman isäntänä.


title: Giorgio Chinaglia

text: Chinaglia kuoli 1. huhtikuuta 2012 sydänkohtaukseen.


title: Malmberg

text: Malmberg on sukunimi. Se voi tarkoittaa ainakin seuraavia:


title: WesTV

text: WesTV oli Raumalla toiminut paikallistelevisiokanava, joka aloitti toimintansa vuonna 1982 nimellä Rauma TV. Vuosina 2003-2011 kanava tunnettiin nimellä Ganal TV, jonka jälkeen se käytti jälleen vuoden ajan alkuperäistä nimeään. Toimitettua ohjelmaa Wes TV lähetti noin 12 tuntia vuorokaudessa.


title: WesTV

text: Kanava näkyi ilmaisena yli 75 000 kotitaloudessa Satakunnan alueella DNA:n kaapeliverkossa. Raision ja Turun alueella Rauma TV lopetti lähetykset 16.4.2012. Kanava lopetti lopullisesti vuoden 2015 aikana.


title: Kuukausiloma

text: Kuukausiloma eli "kuukausilupa" oli Suomen kouluissa 1960-luvulle saakka kouluvuoden aikana kerran kuukaudessa sunnuntaiden ja muiden pyhäpäivien lisäksi annettu lupa- eli vapaapäivä. Suomen kouluissa työskenneltiin vuoteen 1971 pääsääntöisesti kuutena päivänä viikossa, maanantaista lauantaihin, mutta kerran kuukaudessa oli yksi arkipäivä vapaata. Lisäksi kesäloma oli nykyistä pidempi ja kesti kesäkuun alusta elokuun loppuun. Kansa- ja oppikouluissa työ- ja loma-ajat lisäksi poikkesivat jonkin verran toisistaan.


title: Kuukausiloma

text: Oppikoulujen osalta kuukausilomasta oli säädetty vuoden 1872 Koulujärjestyksessä. Sen ajankohdasta päätti rehtori.. Kun vuonna 1933 otettiin käyttöön hiihtoloma, päätettiin kuitenkin, ettei maaliskuussa ollut annettava hiihtoloman lisäksi tavanomaista kuukausilomaa. Kansakoulujen osalta säädettiin vuonna 1958, että lukuvuodessa oli 200 työpäivää. Täten loma-aikojen lisäksi lukuvuoteen mahtui muutama lupapäivä, ja asetuksen mukaan ne oli sijoitettava välittömästi sunnuntain tai kirkollisen juhlapäivän edelle tai sen jälkeen, yleensä siis lauantaiksi tai maanantaiksi


title: Kuukausiloma

text: Kun työelämässä 1960-luvulla vähitellen siirryttiin viisipäiväiseen työviikkoon, tehtiin samoin vaiheittain myös kouluissa. Syyslukukauden alusta 1968 lähtien olivat syyskuussa lauantait lupapäiviä, samoin toukokuussa paitsi silloin, kun samalle viikolle sattui jokin muu yleinen pyhä- tai vapaapäivä (vappu, helatorstai tai toinen helluntaipäivä). Muuna aikana lukuvuodesta oli vapaapäiviä sunnuntaiden ja muiden pyhäpäivien sekä loma-aikojen lisäksi enää yhteensä vain neljä.. Koko vuodeksi viisipäiväiseen työviikkoon siirryttiin kouluissa syyslukukauden alusta 1971, jolloin samalla kesälomaa lyhennettiin, aluksi väliaikaisella säännöksellä, seuraavasta vuodesta lähtien vakinaisesti. Vapaiden lauantaiden lisäksi ei kouluissa enää tämän jälkeen annettu pidetty vanhan käytännön mukaisia kuukausilomia.


title: Vilho Huovinen

text: Vilho Huovinen (25. kesäkuuta 1918 Lapinlahti – 12. helmikuuta 1985 Helsinki) oli suomalainen kolmoissurmaaja ja pitkäaikainen elinkautisvanki, josta tuli vankilavuosien jälkeen vankeinhuollon työntekijä. Ennen rikollisuraansa Huovinen työskenteli ravintoloissa ja hotelleissa vahtimestarina.


title: Vilho Huovinen

text: Pääosan lapsuudestaan kasvatuslaitoksissa ja koulukodeissa viettänyt Huovinen syyllistyi aikuisiällä omaisuusrikoksiin. Teot veivät hänet vankilaan, minkä seurauksena hän menetti sekä kansalaisluottamuksensa että työpaikkansa.


title: Vilho Huovinen

text: Kesällä 1943 Huovinen surmasi Kuopiossa vuokra-autoilijan, joka oli tullut perimään häneltä vanhoja saatavia. Surmaamisen lisäksi Huovinen varasti uhrilta rahat ja arvoesineet. Hän jäi myöhemmin kiinni Viipurissa, ja tuli tuomituksi elinkautiseen kuritushuonerangaistukseen.


title: Vilho Huovinen

text: Huovinen karkasi Turun keskusvankilasta lokakuussa 1945. Kolme kuukautta kestäneen pakomatkansa aikana hän syyllistyi kahteen ryöstömurhaan. Sipoossa Huovinen surmasi linja-autonkuljettajan, Porissa taas pikkurikollisen, joka oli yrittänyt ryöstää Huovisen. Huovinen jäi kiinni tammikuussa 1946 ollessaan varastamassa autonrenkaita Helsingissä. Karkumatkan aikana hän elätti itsensä tekemällä varkauksia ja ryöstöjä.


title: Vilho Huovinen

text: Huovisen oikeudenkäynnit saivat valtavasti julkisuutta, ja käräjäpaikoille saapui runsain mitoin väkeä. Jotkut paikallaolijoista huusivat Huoviselle uhkauksia ja vaativat, että "ihmispeto piti muitta mutkitta lopettaa".


title: Vilho Huovinen

text: Koska Suomessa oli käynnissä sotatila, laki mahdollisti kuolemanrangaistuksen. Huovinen tulikin kaikissa oikeusasteissa tuomituksi kuolemaan, mutta presidentti Paasikivi muunsi tuomion elinkautiseksi kuritushuonerangaistukseksi. Armahduksen ehtona oli, että Huovinen suorittaa rangaistuksensa kuusi seuraavaa vuotta yksinäissellissä.


title: Vilho Huovinen

text: Eräs Kakolan vartija oli todennut Huoviselle, että "yhteiskunnan olisi kyllä pitänyt hankkiutua lopullisesti eroon moisesta roistosta". Huovinen suuttui kommentista ja päätti ruveta "Suomen hankalimmaksi vangiksi", minkä seurauksena hän vietti kahdeksan vuotta yksinäissellissä. Huovinen on kertonut, että hän johti 1950-luvun lopulla Helsingin keskusvankilassa laajaa ja tuottoisaa huumaavien lääkkeiden kauppaa.


title: Vilho Huovinen

text: Yli kahden vuosikymmenen vankila-ajan jälkeen Huovinen alkoi kiinnostua vankeuden ja kriminaalihuollon kysymyksistä. Hän näki vankeusolojen kohentamisen ja vankeuden jälkihuollon tehostamisen välttämättömäksi, jos vapausrangaistusten haluttiin vaikuttavan rikollisuutta estävästi. Keväällä 1968 perustettiin Krim-järjestö, jonka yhdysmieheksi Huovinen ryhtyi Sukevan vankilassa. Järjestö kehotti vankeja toiminaan itsekin omien oikeuksiensa puolesta.


title: Vilho Huovinen

text: Lopulta Huovinen alkoi kaivata vapauteen ja anoi armahdusta presidentti Kekkoselta, joka hyväksyi anomuksen helmikuussa 1969. Huovinen vietti vankilassa kaikkiaan 25 vuotta 2 kuukautta ja 26 päivää.


title: Vilho Huovinen

text: Puolen vuoden kuluttua vapautumisestaan Huovinen sai töitä Krimin toimistonhoitajana. Myöhemmin hän työskenteli Kriminaalihuoltoyhdistyksen vapautuville vangeille tarkoitetun asuntolan hoitajana. Hän meni myös naimisiin.


title: Vilho Huovinen

text: Jorma ja Leena-Maija Palo kirjoittivat Huovisen elämästä kirjan "Selli 21 : Vilho Huovisen elämä" (WSOY, 1978). Jorma Kairimo ohjasi kirjaan perustuvan monologinäytelmän, joka sai Kari Kihlströmin esittämänä ensi-iltansa Tampereen Työväen Teatterissa syksyllä 1980. Näytelmää esitettiin myös Vaasan, Helsingin ja Kokkolan kaupunginteattereissa sekä ruotsiksi Åbo Svenska Teaterissa.


title: Markiisi (verho)

text: Markiisi on ikkunan yläpuolelle asenettava yleensä kankaasta tehty peite, joka antaa suojaa auringonpaisteelta. Suomessa markiisien sijaan auringonvalolta suojaavat edelleen sälekaihtimet, mutta hiljalleen markiisien käyttö on yleistymässä. Jo 1990-luvulta markiisit ovat olleet yleistymään päin esimerkiksi Ruotsissa.


title: Markiisi (verho)

text: Markiisi on ikkunaa hieman leveämpi kangaskatos, joka kaartuu jyrkässä kulmassa eteenpäin ja suojaa suoralta auringonpaisteelta. Markiisi on tuettu seinään kiinnitetuetuilla varsilta, jotka myös pingottavat kankaan.


title: Markiisi (verho)

text: Terassimarkiisi suojaa terassia tai patiota suoralta auringolta sekä sateelta. Terassimarkiisi on loivempi ja ulottuu kauemmas seinästä kuin ikkunamarkiisi. Terassimarkiisin ja ikkunamarkiisin lisäksi on vielä kolmas malli, laskostettava korimarkiisi.


title: Markiisi (verho)

text: Markiisia pidetään auki tarpeen mukaan ja se on kelattavissa pois, kun sitä ei tarvita. Markiisi kelataan joko sähköllä tai käsin. Jousi tai kaasujousi helpottaa markiisin avaamista painovoiman lisäksi. Nykyisellään markiisin moottoreihin voidaan myös kytkeä automatiikka, joka kelaa markiisia säätilan mukaan.


title: Markiisi (verho)

text: Markiisi ei aina tarvitse lupaa rakennusvalvontaviranomaisilta, kuitenkin kaavoitetuilla alueilla ja kulttuurihistoriallisesti arvokkaissa ympäristöissä kannattaa aloittaa markiisin suunnittelu ottamalla ensin yhteyttä kunnan rakennusvalvontaan.


title: Markiisi (verho)

text: Markiisi suojaa auringolta eri tavoin kuin esimerkiksi verhot tai sälekaihdin, sillä verhoja tai sälekaihdinta käytettäessä aurinko pääsee kuumentamaan ainakin uloimman ikkunalasin, kun taas ikkunamarkiisia käytettäessä lasikin jää varjoon. Lisäksi markiisi ei peitä näköalaa, mutta suojaa silti tehokkaasti kasvit, tapetit, tekstiilit ja huonekalut.


Pendletonin laki valtion viranhaltijoista (, virallisesti "ch. 27, 22 Stat. 403") on liittovaltion laajuinen laki Yhdysvalloissa. Vuonna 1883 hyväksytty Pendletonin laki kielsi Yhdysvaltain liittovaltion alaisten virkamiesten palkkaamisen tai erottamisen poliittisin perustein. Ennen lain voimaantuloa oli normaalia, että hallitseva puolue asetti puolueen tukijoita merkittäviin virkoihin. Yksi tunnetuimmista esimerkeistä on vuodelta 1871, jolloin presidentti Ulysses S. Grant ja yksi republikaanisen puolueen johtohahmoista, Roscoe Conkling, nimittivät Chester A. Arthurin korkeaan virkaan New Yorkin satamaan. Arthur, joka sai nimityksellä tuhatkunta alaista, palkkasi alaisikseen Conklingia tukeneita republikaaneja, jotka antoivat osan palkastaan suoraan puolueelle.


title: Pendletonin laki valtion viranhaltijoista

text: Ensimmäisen kerran poliittisia nimityksiä yritti estää vuosina 1877–1881 presidenttinä toiminut republikaani Rutherford B. Hayes. Hayes erotti useita poliittisesti nimitettyjä virkamiehiä, myös Chester A. Arthurin. Myös Hayesin seuraaja, republikaani James Garfield, pyrki aktiivisesti lopettamaan poliittiset nimitykset. Garfieldin suunnitelmat jäivät kesken, kun häntä ammuttiin presidenttikauden alussa. Garfieldin kuoltua muutamaa kuukautta myöhemmin presidentiksi nousi varapresidentti Chester A. Arthur. Arthur kannatti ennen presidentiksi nousemista poliittisia nimityksiä, mutta yllättäen tuki Pendletonin lakiehdotusta, jonka hän hyväksyi tammikuussa 1883.


title: Stay with The Hollies

text: Stay with The Hollies on The Holliesin debyyttialbumi, joka julkaistiin vuonna 1964.


title: Luis Armando Bambarén Gastelumendi

text: Luis Armando Bambarén Gastelumendi (s. 14. tammikuuta 1928) on perulainen roomalaiskatolinen piispa. Hänet vihittiin jesuiittojen papiksi 15. heinäkuuta 1958 ja nimitettiin Liman arkkihiippakunnan vihkipiispaksi sekä Sertein titulaaripiispaksi 1. joulukuuta 1967. Piispaksi vihkiminen seurasi 7. tammikuuta 1968. Pääkonsekraattorina toimi Juan Landázuri Ricketts, jota avustivat Ricardo Durand Flórez ja Alcides Mendoza Castro.


title: Luis Armando Bambarén Gastelumendi

text: Bambarén Gastelumendi sai 2. kesäkuuta 1978 nimityksen Chimboten prelaatiksi ja sitten 6. huhtikuuta 1983 piispaksi. Hän jäi eläkkeelle 4. helmikuuta 2004.


title: David Helfgott

text: David Helfgott (s. 19. toukokuuta 1947 Melbourne) on australialainen konserttipianisti. Helfgott tunnetaan yhtä hyvin skitsoaffektiivisesta häiriöstään ja sen vaikutuksesta hänen konserttiesiintymisiinsä kuin musiikillisista ansioistaankin.


title: David Helfgott

text: Helfgott saavutti maailmanlaajuista kuuluisuutta itsestään kertovasta elokuvasta Loisto (1996, Australia). Elokuva voitti parhaan elokuvan Golden Globe -palkinnon ja oli Oscar-ehdokkaana parhaan elokuvan kategoriassa. Helfgottia elokuvassa esitti Geoffrey Rush. Elokuvassa on joitain epätarkkuuksia Helfgottin elämän kuvauksen suhteen.


title: David Helfgott

text: Helfgott tekee ahkerasti konserttikiertueita Australiassa ja silloin tällöin myös ulkomailla.


title: Kaappaus Pohjanmerellä

text: Kaappaus Pohjanmerellä () on Andrew V. McLaglenin ohjaama elokuva vuodelta 1979, jonka pääosassa näyttelee Roger Moore. Elokuva kertoo iskuryhmästä, joka lähtee pelastamaan kaapattuja öljynporauslauttoja.


title: Kaappaus Pohjanmerellä

text: "Video-oppaassa" vuodelta 1994 Bello Romano kutsui elokuvaa vähätoimintaiseksi, viihteelliseksi trilleriksi ja antoi sille kolme tähteä viidestä, mikä vastaa sanallista arviota ”hyvä”.


title: Giulio Einaudi (arkkipiispa)

text: Giulio Einaudi (11. helmikuuta 1928 – 28. joulukuuta 2017) oli italialainen roomalaiskatolinen piispa. Hänet vihittiin papiksi Saluzzon hiippakuntaan 29. kesäkuuta 1951 ja nimitettiin Villamagna in Tripolitanan titulaariarkkipiispaksi sekä apostoliseksi pro-nuntiukseksi Pakistaniin 10. marraskuuta 1976. Piispaksi vihkiminen seurasi 2. tammikuuta 1977. Pääkonsekraattorina toimi Agnelo Rossi, jota avustivat Domenico Enrici ja Antonio Fustella.


title: Giulio Einaudi (arkkipiispa)

text: Einaudi sai 5. elokuuta 1980 nimityksen apostoliseksi pro-nuntiukseksi Kuubaan. 23. syyskuuta 1988 hänet nimitettiin apostoliseksi nuntiukseksi Chileen ja 29. helmikuuta 1992 Kroatiaan. Hän jäi eläkkeelle 4. elokuuta 2003.


title: Giulio Einaudi

text: Giulio Einaudi on seuraavien henkilöiden nimi:


title: Edvards Pavlovskis

text: Edvards Pavlovskis (s. 30. elokuuta 1950) on latvialainen roomalaiskatolinen piispa. Hänet vihki papiksi Riian arkkihiippakuntaan Valerians Zondaks 25. toukokuuta 1975. Hänet nimitettiin Jelgavan hiippakunnan piispaksi 22. heinäkuuta 2011, ja piispaksi vihkiminen seurasi 10. syyskuuta. Pääkonsekraattorina toimi Antons Justs, jota avustivat Jānis Pujats ja Zbigņev Stankevičs.


title: Uskonto Yhdysvalloissa

text: Uskonnollisuutta Yhdysvalloissa leimaa uskontojen laaja monimuotoisuus. 59 % amerikkalaisista pitää uskonnon roolia elämässään erittäin tärkeänä, mikä tekee Yhdysvalloista poikkeuksellisen rikkaiden maiden keskuudessa.


title: Uskonto Yhdysvalloissa

text: Vuonna 2014 tehdyn tutkimuksen mukaan Yhdysvaltain väestöstä 46.5 % on protestantteja, 20.8 % katolilaisia, 1.6 % mormoneja, 0.8 % jehovan todistajia, 0.5 % ortodokseja, 0.4 % muita kristittyjä, 5.9 % muita uskontoja ja 22.8 % uskontokuntiin kuulumattomia.


title: Uskonto Yhdysvalloissa

text: Perustuslain ensimmäinen lisäys takaa vapaan uskonnonharjoituksen.


title: Uskonto Yhdysvalloissa

text: Vuonna 2014 tehdyssä tutkimuksessa on 46.5 % protestantteja, 20.8 % katolisia ja muita kristittyjä oli 3.3 % vastanneista.


title: Uskonto Yhdysvalloissa

text: Nation of Islam alkoi saada vaikutusvaltaa 1940-luvulla. Sen tunnetuimpia jäseniä ovat Malcolm X ja Muhammad Ali.


title: Uskonto Yhdysvalloissa

text: Huomattava määrä pitää itseään juutalaisina enemmän kulttuurisista kuin uskonnollisista syistä. Yhdysvaltain juutalaisyhteisö koostuu pääosin Keski- ja Itä-Euroopasta muuttaneista aškenasijuutalaisista ja heidän jälkeläisistään.


title: Uskonto Yhdysvalloissa

text: 2000-luvulla perustettiin Hindu American Foundation.


title: Alcides Mendoza Castro

text: Alcides Mendoza Castro (14. maaliskuuta 1928 – 20. kesäkuuta 2012) oli perulainen roomalaiskatolinen arkkipiispa. Hänet vihittiin papiksi 15. syyskuuta 1951 ja nimitettiin Abancayn hiippakunnan vihkipiispaksi sekä Metraen titulaaripiispaksi 28. huhtikuuta 1958. Piispaksi vihkiminen seurasi 6. heinäkuuta. Pääkonsekraattorina toimi Carlos Maria Jurgens Byrne, jota avustivat Alberto Maria Dettmann y Aragón ja Fidel Mario Tubino Mongilardi.


title: Alcides Mendoza Castro

text: Mendoza Castro sai 5. joulukuuta 1962 nimityksen Abancayn piispaksi ja 12. elokuuta 1967 Perun sotilasarkkipiispaksi sekä Pederodianan titulaariarkkipiispaksi. 5. lokakuuta 1983 hänet nimitettiin Cuzcon arkkipiispaksi, jona hän toimi, kunnes jäi eläkkeelle 29. marraskuuta 2003.


title: Alcides Mendoza Castro

text: Mendoza Castro osallistui Vatikaanin toiseen kirkolliskokoukseen.


title: Porin Sanomat

text: Porin Sanomat oli Porissa vuosina 1973–2013 ilmestynyt kaupunkilehti.


title: Porin Sanomat

text: Sen jakelulevikki oli 60 000 kappaletta. Porin Sanomia julkaisi lehden viimeisinä vuosina Alma Media -konserniin kuuluva Satakunnan Kirjateollisuus. Lehti ilmestyi kahdesti viikossa, keskiviikkoisin ja lauantaisin.


title: Porin Sanomat

text: Kesäkuussa 2013 lehti fuusioitiin osaksi Satakunnan Kansaa, ja se alkoi ilmestyä lehden mukana perjantaisin jaettavana Porilaine-nimisenä liitteenä.


title: Välimerentyräkki

text: Välimerentyräkki ("Euphorbia characias") on monivuotinen ja myrkyllinen tyräkkikasvi. Kasvin latinankielinen nimi "characias" pohjautuu antiikin kreikkalaisen lääkärin ja kasvitieteilijän Dioskorideen teksteihin. Nimi viittaa kasvin suosimaan kiviseen tai kallioiseen elinympäristöön ("hárakas" = kivi).


title: Välimerentyräkki

text: Välimerentyräkin lehdet ovat harmaat, pitkulaiset ja niitä on paljon. Kasvin varret ovat suoria ja vahvoja, ja alaosastaan paljaita. Välimerentyräkki kasvaa 30–80 senttimetriä korkeaksi. Kasvin kukinto on lyhytlapakkoinen ja muodoltaan tiheä sarja. Välimerentyräkki kukkii tammikuun lopulta toukokuun alkuun.


title: Välimerentyräkki

text: Välimerentyräkki kasvaa kotoperäisenä Välimeren alueella. Pohjois-Amerikassa kasvia tavataan Yhdysvaltojen länsirannikolla Kalifornian osavaltion Alamedan piirikunnassa, jonne se on istutettu.


title: Tomás Balduíno

text: Tomás Balduíno (31. joulukuuta 1922 Posse – 2. toukokuuta 2014) oli brasilialainen roomalaiskatolinen piispa. Hänet vihittiin dominikaanien papiksi 4. heinäkuuta 1948 ja nimitettiin Santíssima Conceição do Araguaian koadjuuttoriprelaatiksi sekä Vicus Pacatin titulaaripiispaksi 15. elokuuta 1967.


title: Tomás Balduíno

text: Balduíno sai nimityksen Goiásin piispaksi 10. marraskuuta 1967, ja piispaksi konsekroinnin suoritti 26. marraskuuta Sebastiano Baggio, jota avustivat Alberto Gaudêncio Ramos ja Alain Marie Hubert Antoine Jean Roland du Noday. Balduíno jäi eläkkeelle 2. joulukuuta 1998. Hän tuli tunnetuksi maattomien työläisten puolustajana.


title: Antônio Afonso de Miranda

text: Antônio Afonso de Miranda (s. 14. huhtikuuta 1920) on brasilialainen roomalaiskatolinen piispa. Hänet vihittiin papiksi 1. marraskuuta 1945 ja nimitettiin Lorenan hiippakunnan piispaksi 3. marraskuuta 1971. Piispaksi vihkiminen seurasi 27. joulukuuta. Pääkonsekraattorina toimi Umberto Mozzoni, jota avustivat Belchior Joaquim da Silva Neto ja Cristiano Portela de Araújo Pena.


title: Antônio Afonso de Miranda

text: Afonso de Miranda sai 11. heinäkuuta 1977 nimityksen Campanhan koadjuuttoripiispaksi ja 6. elokuuta 1981 Taubatén piispaksi. Hän jäi eläkkeelle 22. toukokuuta 1996.


title: Hovila (täsmennyssivu)

text: Hovila voi tarkoittaa seuraavia:


title: Emil Breitkreutz

text: Emil William Breitkreutz (16. marraskuuta 1883 Wausau, Wisconsin – 3. toukokuuta 1972 San Gabriel, Kalifornia) oli yhdysvaltalainen yleisurheilija ja olympiamitalisti, joka kilpaili keskimatkojen juoksussa. Hänen seuransa oli Milwaukee Athletic Club.


title: Emil Breitkreutz

text: Breitkreutz opiskeli Etelä-Kalifornian yliopistossa, josta hän valmistui vuonna 1906. Hän osallistui St. Louisin olympialaisiin 1904 sattumalta, sillä hän oli enemmän kiinnostunut maailmannäyttelyssä esillä olleista tekniikka-asioista kuin samaan aikaan pidetyistä olympialaisista. Breitkreutz kuitenkin kilpaili 800 metrin juoksuussa, jossa hän sai pronssia johdettuaan vielä puolimatkassa. Hän teki samana vuonna matkan ennätysaikansa 1.56,3.


title: Emil Breitkreutz

text: Breitkreutz toimi yliopistonsa ensimmäisenä koripallovalmentajana ja oli myöhemmin Amateur Athletic Unionin yleisurheilutoimitsijana sekä lentopallojaoston puheenjohtajana.


title: Bernard Ferdinand Popp

text: Bernard Ferdinand Popp (6. joulukuuta 1917 Nada, Texas – 27. kesäkuuta 2014) oli yhdysvaltalainen roomalaiskatolinen piispa. Hänet vihittiin papiksi San Antonion arkkihiippakuntaan 24. helmikuuta 1943 ja nimitettiin sen vihkipiispaksi sekä Capsuksen titulaaripiispaksi 3. kesäkuuta 1983. Piispaksi vihkiminen seurasi 25. heinäkuuta. Pääkonsekraattorina toimi Patrick Fernández Flores, jota avustivat John Louis Morkovsky ja Hugo Mark Gerbermann.


title: Bernard Ferdinand Popp

text: Popp jäi eläkkeelle 23. maaliskuuta 1993.


title: Diamantino Prata de Carvalho

text: Diamantino Prata de Carvalho (s. 20. marraskuuta 1940 Manteigas) on portugalilaissyntyinen, Brasiliassa toimiva roomalaiskatolinen piispa. Hänet vihittiin fransiskaanien papiksi 10. joulukuuta 1972 ja nimitettiin Campanhan hiippakunnan piispaksi 25. maaliskuuta 1998. Piispaksi vihkiminen seurasi 2. toukokuuta. Pääkonsekraattorina toimi Serafim Fernandes de Araújo, jota avustivat Albino Mamede Cleto ja Luís Flávio Cappio.


title: I’m from Missouri

text: I'm from Missouri on yhdysvaltalainen komedia-/draamaelokuva vuodelta 1939, jonka ohjasi Theodore Reed. Pääosissa ovat Gladys George, Bob Burns ja Gene Lockhart; sivuosissa ovat muun muassa Judith Barrett, William Henry ja Patricia Morison.


title: I’m from Missouri

text: "I'm from Missouri" perustuu Homer Croyn ja Julian Streetin tarinoihin kirjasta "Sixteen Hands". Tarinoista käsikirjoituksen laativat Duke Atteberry ja Jack Moffitt. Paramount Picturesin tuottama draamakomedia sai ensi-iltansa kotimaassaan ensimmäisen kerran New Yorkissa 22. maaliskuuta 1939 ja koko maassa 7. huhtikuuta.


title: Albino Mamede Cleto

text: Albino Mamede Cleto (3. maaliskuuta 1935 Manteigas – 15. kesäkuuta 2012) oli portugalilainen roomalaiskatolinen piispa. Hänet vihittiin papiksi 15. elokuuta 1959 ja nimitettiin Lissabonin vihkipiispaksi sekä Illiberin titulaaripiispaksi 6. joulukuuta 1982. Piispaksi vihkiminen seurasi 22. tammikuuta 1983. Pääkonsekraattorina toimi António Ribeiro, jota avustivat João Alves ja José da Cruz Policarpo.


title: Albino Mamede Cleto

text: Mamede Cleto sai 29. lokakuuta 1997 nimityksen Coimbran hiippakunnan koadjuuttoripiispaksi, ja 24. maaliskuuta 2001 hänestä tuli sen piispa. Hän jäi eläkkeelle 28. huhtikuuta 2011.


title: Guilherme Porto

text: Guilherme Porto (s. 21. tammikuuta 1942) on brasilialainen roomalaiskatolinen piispa. Hänet vihittiin papiksi 7. elokuuta 1966 ja nimitettiin Sete Lagoasin hiippakunnan koadjuuttoripiispaksi 15. heinäkuuta 1998. Piispaksi vihkiminen seurasi 12. lokakuuta. Pääkonsekraattorina toimi Serafim Fernandes de Araújo, jota avustivat José de Lima ja Diamantino Prata de Carvalho.


title: Guilherme Porto

text: 27. lokakuuta 1999 Portosta tuli Sete Lagoasin piispa.


title: José de Lima

text: José de Lima (21. helmikuuta 1924 – 12. kesäkuuta 2013) oli brasilialainen roomalaiskatolinen piispa. Hänet vihittiin papiksi 8. joulukuuta 1948 ja nimitettiin Itumbiaran hiippakunnan piispaksi 13. huhtikuuta 1973. Piispaksi vihkiminen seurasi 15. heinäkuuta. Pääkonsekraattorina toimi Fernando Gomes dos Santos, jota avustivat Belchior Joaquim da Silva Neto ja Antônio Ribeiro de Oliveira.


title: José de Lima

text: De Lima sai 7. kesäkuuta 1981 nimityksen Sete Lagoasin hiippakunnan piispaksi, jona hän toimi, kunnes jäi eläkkeelle 27. lokakuuta 1999.


title: Ketunmetsästys

text: Ketunmetsästys on ketun metsästämistä metsästyskoiran avulla tai ilman koiraa. Ketun tavallisimpia metsästysmuotoja ovat jäljittäminen ajavalla koiralla, löytäminen luolakoiralla, jäljitys ilman koiraa, loukkupyynti ja pillitys.


title: Ketunmetsästys

text:
Kettua metsästetään yleensä sen talviturkin takia, lihan ja tapporahan toivossa sekä haittaeläimenä. Joissakin maissa sitä metsästetään myös urheiluna ja ajanvietteenä, joka poikkeaa huomattavasti tavallisesta pohjoismaisesta tyylistä.
Ajavaa koiraa käytettäessä voidaan samaan aikaan käyttää myös luolakoiraa, koska koiran löydettyä ketun ja ajettuaan sitä voi kettu piiloutua pesäänsä luolaan tai ladon alle, josta sitä on vaikea saada ulos ilman luolakoiran apua. Luolakoira menee ketun pesään ja ajaa eläimen ulos, jonka jälkeen metsästäjä voi tappaa sen ampumalla ja ottaa saaliin haltuunsa.


title: Ketunmetsästys

text: Metsästäjät arvostavat eniten ketun metsästämistä ajavalla koiralla. Metsästykseen osallistuu 2-3 metsästäjää, jotka ovat passissa oletetulla ajoreitillä ajon aikana. Ketunmetsästys on vaativampaa kuin jäniksenmetsästys ajavalla koiralla, koska ajoreitti on laajempi ketulla kuin jäniksellä ja eläin voi karata metsästäjien passittamalta alueelta.


title: Ketunmetsästys

text:
Luolakoiraa käytettäessä metsästäjä ohjaa koiransa tietämälleen ketunpesälle, koira menee pesän sisälle ja ajaa ketun ulos. Ennen koiran laskemista luolaan metsästäjät asettuvat pesän lukuisille suuaukoille passiin odottamaan kettua ja ampuvat sen tultua ulos.
Ketun jäljittäminen ilman koiraa on erittäin vaativaa ja tuottaa harvoin toivottua tulosta. Metsästäjä seuraa ketun jälkiä lumihangessa ketun pesälle ja yrittää saada sen omin avuin ulos pesästään.


title: Ketunmetsästys

text:
Loukkupyynnissä käytetään suurikokoisia kettuloukkuja, joista yhtä mallia edustaa Norjalainen kettuloukku. Kettu houkutellaan syötin avulla loukkuun jolloin se jää sinne ansaan. Kaikissa malleissa loukku vangitsee ketun elävänä. Metsästäjän on metsästyslain mukaan käytävä tarkistamassa loukku vähintään kerran vuorokaudessa. Loukku on passiivinen pyyntiväline, eikä siten valikoi eläintä. Jos loukkuun on jäänyt rauhoitettu eläin, on metsästäjän päästettävä se vapaaksi.
Ketun pillittämisellä tarkoitetaan ketun houkuttelua metsäsäjän luokse pillillä, jolla koitetaan matkia loukkaantuneen saaliseläimen, jäniksen tai myyrän, ääntä. Kettu luulee saavansa helpon saaliin, mutta vastassa onkin metsästäjä joko haulikon tai kiväärin kanssa. Pillitystä voi tehostaa sätkivää tai kituvaa saaliseläintä kuvaavalla houkutuskuvalla. Houkutuskuva voi olla esimerkiksi pehmolelu tai patterista virtansa saava, sähkömoottorin varassa heiluva, jänistä kuvaava nukke.
Ketunmetsästystä voidaan harjoittaa myös lippusiimalla tai raatojen avulla. Raatometsästyksessä lehmän tai vasikan raato haudataan keväällä maahan ja hautaan asetetaan muoviputki maanpintaan, jota myöten raadon haju leviää ympäristöön ja houkuttelee ketun kesän aikana paikalle. Syksyllä hautaa avataan. Ketun käydessä syömässä raatoa kauempana kyttäävä metsästäjä voi ampua sen.
Perinteinen ketunmetsästys eli kettujahti on urheilu- tai ajanvietelaji, jossa on tarkoituksena pyydystää kettu jahtaamalla. Saaliin jäljittämiseen käytetään jälkikoiria, joita metsästäjät seuraavat ratsain tai jalan. Laji sai alkunsa Isossa-Britanniassa 1500-luvulla ja levisi sieltä Eurooppaan ja Brittiläisen kansainyhteisön maihin. Laji on kielletty useissa maissa, mutta sitä harjoitetaan edelleen muun muassa Irlannissa, Australiassa, Ranskassa, Italiassa, Venäjällä, Kanadassa ja Yhdysvalloissa.


title: Ketunmetsästys

text: Kettujahti herättää voimakkaita tunteita, ja sen vaikeuttamiseksi ja kieltämiseksi on nähty paljon vaivaa. Lajin puolustajat pitävät sitä tehokkaana ja suhteellisen lempeänä tapana pitää kettukanta kurissa, mutta vastustajien mielestä laji on julma ja tarpeeton.


title: Ketunmetsästys

text: Kettua on pidetty lähes perusteettomasti vihattavana vahinkoeläimenä, josta on maksettu tapporahaakin. Sen näkyvimpänä haittana on pidetty riista- ja kanavarkauksia, mutta todellisuudessa se on hyödyllinen eläin, joka pitää myös hiiri-, rotta- ja myyräkantoja kurissa. Ketun hyödyllisyyttä ei ole pidetty yhtä paljon esillä kuin sen haittoja ja tästä syystä eläin on pyritty hävittämään kokonaan metsästäjien taholta. Ketun tuhoutumisen on estänyt sen luontainen varovaisuus ja oveluus.


title: Ketunmetsästys

text: Suomen kettukanta romahti erityisesti 1950-luvun puolivälissä, jolloin tapporaha nostettiin 1 000 markasta 2 000 markkaan. Ketun talviturkin rahallinen arvo on vaihdellut suuresti muodin mukana ja samassa suhteessa myös kiinnostus sen metsästämiseen. 1900-luvun alkupuolella kettukanta supistui jatkuvasti, mutta alkoi jälleen nousta 1940-luvun alussa, jolloin sen turkin arvo oli alhainen markkinoilla. Parhaina saalisvuosina 1949 ja 1956 Suomessa saatiin saaliiksi 27 000 kettua.


title: Ketunmetsästys

text: Kettua saa Suomessa metsästää 1.8.-14.4. (Lappi 1.8- 30.4) Ajavan koiran käyttö on kiellettyä 1.3.-19.8. välisenä aikana, eikä silloin saa myöskään kouluttaa koiraa metsästykseen.


title: Ketunmetsästys

text: Vuonna 2015 muutetun metsästysasetuksen mukaan ketun metsästysaika Lapin maakunnassa on 1.8.–30.4. Muualla maassa ketun metsästysaika on 1.8.–14.4. Kesäaikainen pyynti ei enää ole mahdollista missään muodossa.


title: Ketunmetsästys

text: Metsästyksessä käytettävät luolakoirat on rokotettava vuosittain raivotautia vastaan.


title: Naivismia

text: Naivismia on Pedro's Heavy Gentlemenin albumi vuodelta 1984.


title: Antônio Ribeiro de Oliveira

text: Antônio Ribeiro de Oliveira (10. kesäkuuta 1926 – 28. helmikuuta 2017) oli brasilialainen roomalaiskatolinen arkkipiispa. Hänet vihittiin papiksi 2. huhtikuuta 1949 ja nimitettiin Goiânian arkkihiippakunnan vihkipiispaksi sekä Arindelan titulaaripiispaksi 25. elokuuta 1961. Piispaksi vihkiminen seurasi 29. lokakuuta. Pääkonsekraattorina toimi Fernando Gomes dos Santos, jota avustivat Abel Ribeiro Camelo ja José Lázaro Neves.


title: Antônio Ribeiro de Oliveira

text: Ribeiro de Oliveira sai 19. joulukuuta 1975 nimityksen Ipamerin piispaksi ja 23. lokakuuta 1985 Goiânian arkkipiispaksi. Hän jäi eläkkeelle 8. toukokuuta 2002.


title: Antônio Ribeiro de Oliveira

text: Ribeiro de Oliveira osallistui Vatikaanin toiseen kirkolliskokoukseen.


title: Celso Pereira de Almeida

text: Celso Pereira de Almeida (7. maaliskuuta 1928 Santa Cruz do Rio Pardo – 11. toukokuuta 2014) oli brasilialainen roomalaiskatolinen piispa. Hänet vihittiin dominikaanien papiksi 4. elokuuta 1953 ja nimitettiin Porto Nacionalin hiippakunnan vihkipiispaksi sekä Camplumin titulaaripiispaksi 31. tammikuuta 1972. Piispaksi vihkiminen seurasi 22. huhtikuuta. Pääkonsekraattorina toimi Fernando Gomes dos Santos, jota avustivat Alain Marie Hubert Antoine Jean Roland du Noday ja Vicente Angelo José Marchetti Zioni.


title: Celso Pereira de Almeida

text: Pereira de Almeida sai 14. tammikuuta 1975 nimityksen Porto Nacionalin koadjuuttoripiispaksi, ja 5. toukokuuta 1976 hänestä tuli sen piispa. 25. tammikuuta 1995 hän sai nimityksen Itumbiaran hiippakunnan piispaksi, jona hän toimi, kunnes erosi tehtävistään 6. toukokuuta 1998.


title: Antônio Lino da Silva Dinis

text: Antônio Lino da Silva Dinis (22. helmikuuta 1943 – 1. joulukuuta 2013) oli brasilialainen roomalaiskatolinen piispa. Hänet vihittiin papiksi 15. elokuuta 1966 ja nimitettiin Itumbiaran hiippakunnan piispaksi 24. helmikuuta 1999. Piispaksi vihkiminen seurasi 1. toukokuuta. Pääkonsekraattorina toimi Alfio Rapisarda, jota avustivat José de Lima ja Jorge Ferreira da Costa Ortiga.


title: Urbano José Allgayer

text: Urbano José Allgayer (s. 16. maaliskuuta 1924) on brasilialainen roomalaiskatolinen piispa. Hänet vihittiin papiksi 10. joulukuuta 1950 ja nimitettiin Porto Alegren arkkihiippakunnan vihkipiispaksi sekä Tunnunan titulaaripiispaksi 5. helmikuuta 1974. Piispaksi vihkiminen seurasi 24. maaliskuuta. Pääkonsekraattorina toimi Alfredo Vicente Scherer, jota avustivat Alberto Frederico Etges ja Nei Paulo Moretto.


title: Urbano José Allgayer

text: Allgayer sai 4. helmikuuta 1982 nimityksen Passo Fundon piispaksi, jona hän toimi, kunnes jäi eläkkeelle 19. toukokuuta 1999.


title: Peter Chung Hoan Ting

text: Peter Chung Hoan Ting (s. 10. syyskuuta 1928) on malesialainen roomalaiskatolinen arkkipiispa. Hänet vihittiin papiksi 26. syyskuuta 1954 ja nimitettiin Kota Kinabalun apostoliseksi koadjuuttorivikaariksi sekä Acelumin titulaaripiispaksi 1. syyskuuta 1970. Piispaksi vihkiminen seurasi 15. marraskuuta. Pääkonsekraattorina toimi James Buis, jota avustivat Dominic Vendargon ja Gregory Yong Sooi Ngean.


title: Peter Chung Hoan Ting

text: Chung Hoan Tingista tuli Kota Kinabalun apostolinen vikaari vuonna 1972, ja 30. tammikuuta 1975 hän sai nimityksen Kuchingin apostoliseksi vikaariksi. 31. toukokuuta 1976 hänestä tuli sen arkkipiispa, jona hän toimi, kunnes jäi eläkkeelle 21. kesäkuuta 2003.


title: Corry Evans

text: Corry John Evans (s. 30. heinäkuuta 1990) on pohjoisirlantilainen jalkapalloilija, joka pelaa keskikenttäpelaajana. Hän edustaa Englannin mestaruussarjassa pelaavaa Blackburn Roversia, jonne hän siirtyi vuonna 2013 Hull Citystä.


title: Corry Evans

text: Evans on pelannut vuodesta 2009 alkaen 47 maaottelua Pohjois-Irlannin maajoukkueessa.


title: Corry Evans

text: Corry Evansin veli on jalkapalloilija Jonny Evans.


title: Tomé Ferreira da Silva

text: Tomé Ferreira da Silva (s. 17. toukokuuta 1961) on brasilialainen roomalaiskatolinen piispa. Hänet vihki papiksi Campanhan hiippakuntaan Aloísio Ariovaldo Amaral 1. tammikuuta 1987, ja hänet nimitettiin São Paulon arkkihiippakunnan vihkipiispaksi sekä Giufin titulaaripiispaksi 9. maaliskuuta 2005. Piispaksi vihkiminen seurasi 13. toukokuuta. Pääkonsekraattorina toimi Cláudio Hummes, jota avustivat Ricardo Pedro Chaves Pinto Filho ja Diamantino Prata de Carvalho.


title: Irokeesi (hiustyyli)

text: Irokeesi, usein myös mohikaani (engl. "mohawk"), on erityisesti alakulttuurien, ensisijaisesti punkin, parissa suosittu hiustyyli. Irokeesissä pään keskikohdan hiusten on annettu kasvaa pidemmäksi, kun taas pään sivut on leikattu lyhyemmiksi, siiliksi, tai ajettu kokonaan kaljuiksi. Punk-tyyliset henkilöt kasvattavat irokeesinsä joskus jopa lähes metrin pituisiksi, ja värjäävät ne räikeillä väreillä. Keskelle jätetyt hiukset nostetaan pystyyn esimerkiksi hiuslakalla.


title: Irokeesi (hiustyyli)

text: Sana "irokeesi" juontaa juurensa Amerikan irokeesi-intiaaneihin, joiden tunnusomaisena piirteenä on pidetty irokeesin tyylisiä kampauksia.


title: John Martin Dougherty

text: John Martin Dougherty (s. 29. huhtikuuta 1932 Scranton) on yhdysvaltalainen roomalaiskatolinen piispa. Hänet vihittiin papiksi Scrantonin hiippakuntaan 15. kesäkuuta 1957 ja nimitettiin sen vihkipiispaksi sekä Sufetulan titulaaripiispaksi 7. helmikuuta 1995. Piispaksi vihkiminen seurasi 7. maaliskuuta. Pääkonsekraattorina toimi James Clifford Timlin, jota avustivat Joseph Carroll McCormick ja Francis Xavier DiLorenzo.


title: John Martin Dougherty

text: Dougherty jäi eläkkeelle 31. elokuuta 2009.


title: James Clifford Timlin

text: James Clifford Timlin (s. 5. elokuuta 1927 Scranton) on yhdysvaltalainen roomalaiskatolinen piispa. Hänet vihki papiksi Scrantonin hiippakuntaan Martin John O'Connor 16. heinäkuuta 1951. Hänet nimitettiin sen vihkipiispaksi ja Gunugusin titulaaripiispaksi 26. heinäkuuta 1976. Piispaksi vihkiminen seurasi 21. syyskuuta. Pääkonsekraattorina toimi Joseph Carroll McCormick, jota avustivat John Raphael Quinn ja Stanley Joseph Ott.


title: James Clifford Timlin

text: Timlin sai 24. huhtikuuta 1984 nimityksen Scrantonin piispaksi, jona hän toimi, kunnes jäi eläkkeelle 25. heinäkuuta 2003.


title: Rölli ja kultainen avain

text: Rölli ja kultainen avain on neljäs Rölli-elokuva, jonka ensi-ilta oli 1. helmikuuta 2013. Elokuvan käsikirjoitti ja ohjasi Taavi Vartia. Se on lajityypiltään koko perheen seikkailu- ja musiikkielokuva.


title: Rölli ja kultainen avain

text: Haikara lennättää Rollicityyn pienen nyytin, jonka sisällä lymyilee pieni tyttö. Myöhemmin Sähinä-menninkäinen löytää tytön, joka antaa itselleen nimeksi Juurakko. Sähinä lupaa ottaa hänet luokseen asumaan ja vie tytön päiväkotiin.


title: Rölli ja kultainen avain

text: Päiväkodissa Juurakko kuulee vanhan Tirehtöörin (Rollicityn johtajan) puhuvan Kielletystä kylästä, jossa hänen mukaansa kummittelee. Hän kertoo myös Röllistä, joka tippui taivaalta niin kuin Juurakko. Juurakko haluaakin tavata Röllin ja saada tietää kuka on.


title: Rölli ja kultainen avain

text: Juurakko löytää Röllin talosta käytävän, jonka Rölli on kaivanut päästäkseen salaa Röllikylään. Juurakko löytää Röllin kalliolta ja pyytää häntä kertomaan nuoruudestaan. Aluksi Rölli ei suostu puhumaan Juurakon kanssa, mutta kertookin lopulta tarinansa.


title: Rölli ja kultainen avain

text: Lapsena Rölli lähti kylän muurien ulkopuolelle tutkimaan salaperäisiä ääniä, jotka olivat peräisin läheisen lammikon sammakoista. Silloin hän näki myös ensi kertaa Milli Menninkäisen, johon hän ihastui välittömästi. Hän tapaa retkillään myös Mauno-madon. Rölli ja Milli kasvavat aikuisiksi.


title: Rölli ja kultainen avain

text: Oudon äänen kuuluessa jälleen Rölli lähtee taas retkelle ja päätyy Tirehtöörin johtamaan sirkukseen, jossa esiintyy myös Milli Menninkäinen. Rölli laulaa sirkusyleisölle ja vaatii päästä mukaan sirkukseen, mutta Tirehtööri heittää hänet ulos. Milli varoittaa Rölliä sirkuksesta, mutta hän ei kuuntele ja lupaa kylänsä Kultaisen avaimen vastalahjaksi tähteydestä Tirehtöörille. Tirehtööri kiinnostuu röllien Kultaisesta avaimesta ja tarinasta, jonka mukaan aikojen päästä kolme planeettaa kohtaavat. Kun niitä katsoo avaimen läpi, Röllikylä muuttuu kullaksi ja kylän taika herää eloon. Vaikka kylä palaisi, savusta ja tuhkasta tulisi iloa ja riemua. Tirehtööri huijaa avaimen itselleen, muttei otakaan Rölliä sirkukseen, vaan aikoo lopettaa koko touhun ja perustaa Rollicityn.


title: Rölli ja kultainen avain

text: Aika kuluu ja Rölli vanhenee. Eräänä päivänä Tirehtööri avaa Röllikylän portin ja esittelee itsensä Hyvien tahtojen lähettiläänä. Rölli yrittää saada avaimen takaisin, mutta Tirehtööri väittää, ettei koskaan ole tavannutkaan häntä. Tirehtööri väittää rölleille, että kylässä kummittelee ja kutsuu heidät asumaan Rollicityyn. Öisin Tirehtöörin rottamainen apuri, Virkamies käy pelottelemassa röllejä, ja röllit muuttavat pois. Kylä autioituu ja Tirehtööri julistaa sen Kielletyksi kyläksi.


title: Rölli ja kultainen avain

text: Juurakko päättää auttaa Rölliä saamaan avaimen takaisin, ja tajuaa miksi Tirehtööri halusi avaimen itselleen. Juuri, kun he ovat piilossa Kylän vanhimman mökissä, Tirehtööri ja Virkamies tulevat kylään ja suunnittelevat kylän polttamista. Rölli ja Juurakko kuulevat kaiken ja juoksevat käytävää pitkin Rollicityn päiväkotiin hakemaan apua Sähinältä ja röllilapsilta. He tekevät yhdessä kummitus-asut ja pelottelevat Tirehtöörin apureineen pois koko kylästä ja sirkuksesta. Röllikylä on taas vapaa. Ajan saatossa kylään muuttaa röllien lisäksi menninkäisiä ja myös Milli Menninkäinen.


title: Rölli ja kultainen avain

text: Elokuvan on tuottanut Marko Röhr tuotantoyhtiö MRP Matila Röhr Productionsista. Sama taho on vastannut myös aiemmista Rölli-elokuvista "Rölli – hirmuisia kertomuksia" (1991), "Rölli ja metsänhenki" (2001) ja "Röllin sydän" (2007). Elokuvaprojekti sai Suomen elokuvasäätiöltä 700 000 euron tuotantotuen. Lisäksi tukea ovat antaneet Pohjoismainen elokuva- ja televisiorahasto, Yle, Turun Seudun Kehittämiskeskus (Länsi-Suomen elokuvakomissio) ja Powerpark, jossa elokuvaa on myös kuvattu. Puiston Röllikylä on avoinna yleisölle, ja alueelta löytyy myös muuta elokuvan lavastusta kuten röllivanhusten mökit sekä Tirehtöörin ja Milli Menninkäisen sirkusvaunut. Kylässä on kuvattu myös elokuvan jatko-osa, "Rölli ja kaikkien aikojen salaisuus". Rollicityn kohtaukset on kuvattu Ruissalossa ja Kakolanmäellä Turussa, ja lavasteet ovat siellä yhä.


title: Rölli ja kultainen avain

text: Elokuva on tuotettu 2 135 000 euron budjetilla suomalais-brittiläis-venäläisenä yhteistuotantona.


title: Rölli ja kultainen avain

text: "Iltalehden" Tuomas Riskala piti elokuvasta ja nosti sen kolmen tähden arviossaan parhaaksi Rölli-aiheiseksi näytelmäelokuvaksi. Myös "Helsingin Sanomien" Leena Virtanen antoi elokuvalle kolme tähteä, mutta hän kritisoi Pessi Levannon disneymäistä elokuvamusiikkia tunnelman pilaamisesta. Lisäksi hän kiinnitti huomiota elokuvan sirkuskohtausten ja Charles Chaplinin "Sirkus"-elokuvan yhteyteen. "Ilta-Sanomien" Taneli Topelius kehui Allu Tuppuraista vanhana Röllinä, mutta kritisoi muiden henkilöiden näyttävän ”sketsihahmoilta.” Hän antoi elokuvalle kaksi tähteä. "Voima"-lehdessä Atlas Saarikoski puolestaan moitti elokuvaa konservatiivisuudesta ja perinteisiin sukupuolirooleihin ankkuroitumisesta.


title: Rölli ja kultainen avain

text: Elokuvan kävi katsomassa reilut 200 000 katsojaa.


title: John Raphael Quinn

text: John Raphael Quinn (28. maaliskuuta 1929 – 22. kesäkuuta 2017) oli yhdysvaltalainen roomalaiskatolinen arkkipiispa. Hänet vihittiin papiksi San Diegon hiippakuntaan 19. heinäkuuta 1953 ja nimitettiin sen vihkipiispaksi sekä Thisiduon titulaaripiispaksi 21. lokakuuta 1967. Piispaksi vihkiminen seurasi 12. joulukuuta. Pääkonsekraattorina toimi Luigi Raimondi, jota avustivat Francis James Furey ja Frederick William Freking.


title: John Raphael Quinn

text: Quinn sai 30. marraskuuta 1971 nimityksen Oklahoma City-Tulsan hiippakunnan piispaksi ja 13. joulukuuta 1972 Oklahoma Cityn arkkipiispaksi. Hänet nimitettiin 16. helmikuuta 1977 ja asetettiin 26. huhtikuuta San Franciscon arkkipiispaksi, jona hän toimi, kunnes erosi tehtävistään 27. joulukuuta 1995.


title: Eusebius Joseph Beltran

text: Eusebius Joseph Beltran (s. 31. elokuuta 1934) on yhdysvaltalainen roomalaiskatolinen arkkipiispa. Hänet vihittiin papiksi Atlantan hiippakuntaan 14. toukokuuta 1960 ja nimitettiin Tulsan hiippakunnan piispaksi 17. helmikuuta 1978. Piispaksi vihkiminen seurasi 20. huhtikuuta. Pääkonsekraattorina toimi Charles Alexander K. Salatka, jota avustivat Thomas Andrew Donnellan ja Andrew Joseph McDonald.


title: Eusebius Joseph Beltran

text: Beltran sai 24. marraskuuta 1992 nimityksen Oklahoma Cityn arkkipiispaksi, joksi hänet asetettiin 22. tammikuuta 1993. Hän jäi eläkkeelle 16. joulukuuta 2010.